SPR hadkan Presiden, Timbalan sebagai ‘poster boy’, Ismail Sabri hanya Naib Presiden UMNO

UMNO mengumumkan minggu lalu Datuk Seri Ismail Sabri Yaakob sebagai ‘poster boy’ mereka yang juga calon Perdana Menteri (PM) selepas pilihan raya umum ke-15 (PRU-15)  nanti.

Bagaimanapun, UMNO tidak membuat ulangkaji secara terperinci atau mungkin secara sengaja cuba menipu Ismail Sabri untuk memujuknya supaya membubarkan Parlimen lebih awal bagi memberi laluan PRU-15 diadakan secepat mungkin.

Untuk rekod, Ismail Sabri hanya salah seorang Naib Presiden daripada tiga Naib Presiden UMNO, sementara Datuk Seri Ahmad Zahid Hamidi pula adalah Presiden dan Datuk Seri Mohamad Hasan pula adalah Timbalannya.

Mengikut peraturan Suruhanjaya Pilihan Raya (SPR) sebelum ini, mana-mana parti politik yang bertanding hanya dibenarkan menggunakan gambar pemimpin utamanya, iaitu Presiden dan Timbalan Presiden.

Garis panduan tersebut juga digunakan semasa Pilihan Raya Umum Ke-14 (PRU-14), ia merupakan syarat baharu yang diperkenalkan sepanjang tempoh berkempen.

Memetik laporan media pada 3 Mei 2018 sebelum PRU-14 lalu, mantan Pengerusi SPR, Tan Sri Hashim Abdullah semasa mengumumkan peraturan tersebut menggariskan:

Hanya gambar calon, presiden dan timbalan presiden atau setarafnya daripada parti komponen Barisan Nasional (BN), PKR dan PAS dibenarkan digunakan sebagai bahan kempen sepanjang PRU-14.

Di peringkat negeri pula, selain gambar presiden dan timbalan presiden, gambar Ketua Menteri, Menteri Besar, pengerusi badan perhubungan negeri, calon serta simbol parti politik hanya dibenarkan dalam bahan kempen.

“Kenapa orang pertikaikan gambar tokoh tertentu dipotong atau digunting sedangkan mereka (pembangkang) telah bersetuju menggunakan simbol PKR pada PRU-14.

“Jadi bagi SPR, PKR yang bertanding. Pada PRU-14, parti Pakatan Harapan (PH) menggunakan logo PKR, jadi hanya gambar presiden dan timbalan presiden PKR sahaja boleh dipaparkan, dan bukannya gambar Tun Dr Mahathir Mohamad yang hanya merupakan pengerusi PH,” katanya dipetik laporan media waktu itu.

Semasa PRU-14 lalu, timbul pertikaian susulan gambar pemimpin Tun Dr Mahathir Mohamad yang dilarang penggunaannya dalam poster kempen PRU-14 waktu itu.

link berita :

SPR Larang Guna Gambar Pemimpin Utama Parti, Hadkan Kepada Presiden dan Timbalan

Hanya gambar calon, presiden, timbalan presiden parti dibenarkan dalam bahan kempen

Bagaimanapun, UMNO mengabaikan peraturan yang mereka sendiri tambah pada 2018 apabila sebaliknya mengumumkan Ismail Sabri sebagai ‘poster boy’ mereka.

Jika mengikut peraturan SPR ini, dua pemimpin yang berada dalam hierarki tertinggi UMNO dibenarkan sebagai ‘poster boy’ hanya Zahid dan Mohamad, bukannya Ismail Sabri.

Melainkan, SPR menerima arahan terbaharu membatalkan syarat tambahan yang diperkenalkan mereka sendiri pada PRU-14 lalu untuk membolehkan UMNO menggunakan gambar Ismail Sabri sebagai ‘poster boy’ mereka.

Atau UMNO boleh memberi janji awal kepada Ismail Sabri tetapi kemudiaannya menukar keputusan dengan menggunakan poster gambar Zahid dan Mohamad pada PRU-15 nanti, segala kemungkinan boleh berlaku.

Sementara itu, seorang penganalisis politik, James Chin yang merupakan Profesor pengajian Asia di Universiti Tasmania berkata pencalonan Ismail Sabri itu bukan jaminan jawatan PM akan diserahkan kepadanya selepas PRU-15.

“Saya tidak fikir Ismail Sabri akan menjadi perdana menteri selepas pilihan raya, melainkan dia bersetuju untuk mengalah dengan apa yang Najib (Datuk Seri Najib Razak) dan Zahid… apa yang semua kluster mahkamah mahu,” katanya dipetik laporan media.

Chin berkata Ismail Sabri akan terpaksa tunduk kepada kehendak ‘Kluster Mahkamah’, merujuk kepada Zahid dan Najib jika mahu menjadi PM selepas PRU-15.

“Jika dia (Ismail Sabri) bersama mereka, maka mereka mungkin mempertimbangkannya, tetapi sangat tidak mungkin,” tambah Chin.

Chin juga menegaskan bahawa janji-janji politik, tidak semestinya ditunaikan dengan mengambil contoh janji bekas PM Tun Dr Mahathir Mohamad untuk menyerahkan kuasa kepada Ketua Pembangkang Datuk Seri Anwar Ibrahim sebagai PM sebelum ini.

Kesimpulannya, janji untuk meletak Ismail Sabri sebagai ‘poster boy’ juga boleh ditukar atas alasan tidak mahu melanggar peraturan SPR dan tidak mustahil juga janji untuk menyerahkan jawatan PM juga boleh dimungkiri selepas PRU-15 nanti.


MoF perjelas sekali lagi simpanan KWSP kerana ‘kebodohan’ Asyraf

Kementerian Kewangan (MoF) sekali lagi menjelaskan isu simpanan ahli Kumpulan Wang Simpanan Pekerja (KWSP) yang semakin berkurangan, sekali gus tidak melayan tuntutan Ketua Pemuda UMNO Datuk Asyraf Wajdi Dusuki supaya kerajaan membenarkan pengeluar one-off RM10,000.

Walaupun, kenyataan MoF di Parlimen hari ini untuk menjawab pertanyaan Ahli Parlimen Pandan, Datin Seri Dr Wan Azizah Wan Ismail, namun ia sekali gus memberi jawapan kepada Asyraf yang masih tidak faham kenapa pengeluaran one-off itu tidak boleh dilakukan.

Sebenarnya, KWSP telah memberi penjelasan terperinci berkaitan perkara itu pada 31 Oktober lalu, tetapi Ketua Pemuda UMNO itu terus mendesak setelah beliau dan pergerakannya dikecam kerana memberi harapan palsu berkenaan pengeluaran one-off itu. Berita berkaitan

Namun, hari ini MoF pula memberi penjelasan bahawa seramai 3.6 juta ahli KWSP kini mempunyai simpanan kurang RM1,000, manakala 6.1 juta lagi kurang RM10,000.

MoF berkata punca utama keadaan itu adalah berikutan pengeluaran bernilai RM101 bilion susulan inisiatif i-Lestari, i-Sinar dan i-Citra akibat pandemik Covid-19.

Penyusutan jumlah simpanan itu lebih merisaukan bagi pencarum Bumiputera yang mewakili 78 peratus atau lebih tiga perempat yang memohon untuk fasiliti pengeluaran berkenaan.

Berikutan itu, seramai 4.4 juta atau 54 peratus pencarum Bumiputera kini mempunyai simpanan kurang daripada RM10,000, manakala dua juta atau 25 peratus lagi mempunyai kurang daripada RM1,000.

Pengagihan simpanan sudah menjadi semakin tidak saksama. Kumpulan 40 peratus terbawah ahli KWSP, merangkumi lebih kurang lima juta ahli menyaksikan simpanan mereka jatuh sebanyak 38 peratus kepada hanya RM8 bilion, menjadikan baki simpanan median sebanyak RM1,005.

Kumpulan 40 peratus pertengahan juga mengalami kejatuhan sebanyak 18 peratus kepada RM155 bilion atau baki median RM24,995.

Hanya kumpulan 20 peratus teratas berusia bawah 55 tahun menyaksikan kenaikan dalam simpanan, namun ini mencapai median berjumlah RM152,043 atau bersamaan dengan hanya RM633 sebulan untuk 20 tahun.

MoF berkata, KWSP berpendapat ahli perlu bekerja antara empat hingga enam tahun secara tambahan bagi membina semula simpanan dikeluarkan semasa pandemik.

Ini juga mengakibatkan kejatuhan ketara dalam peratusan ahli mencapai simpanan asas iaitu RM240,000 pada usia 55 tahun kepada kira-kira 27 peratus hujung tahun ini, berbanding 36 peratus pada tahun lalu.


Polis rampas senjata api tempur, tahan adik ketua geng Tiger

Adik lelaki kepada ketua kumpulan yang didakwa terbunuh dalam kejadian berbalas tembak dengan polis baru-baru ini telah membawa kepada penemuan selaras senjata api tempur.

Senjata api jenis M4 dan 69 butir peluru 5.56mm disembunyikan dalam reban ayam tidak jauh dari tempat polis menahan suspek berusia 35 tahun di Tanjung Sepat, Kuala Langat pada Ahad (26 Jun).

Ketua Polis Kuala Lumpur Datuk Azmi Abu Kassim berkata sepasukan anggota Unit Jenayah Berat (D9) Jabatan Siasatan Jenayah Kuala Lumpur menyerbu sebuah rumah di Kampung Tumbok di Tanjung Sepat dan menahan lelaki itu yang juga seorang penjual sayur, kira-kira jam 9.30 malam.

“Pihak polis telah berjaya menangkap satu lelaki Cina berusia 35 tahun bekerja sebagai peniaga sayur yang dipercayai saki baki ahli kumpulan Tiger iaitu penjenayah yang ditembak mati pada 18 Jun 2022 yang lalu.

“Hasil siasatan, suspek menunjukkan sebatang paip PVC berukuran 150mm x 94cm dan berjaya merampas selaras senjata api jenis Colt M4 yang dipisahkan yang dibalut dengan plastik lutsinar serta surat khabar dan dua kelopak serta 69 butir peluru jenis 5.56mm.

“Suspek telah dibawa ke balai untuk siasatan lanjut. Pihak polis masih giat meneruskan siasatan dan risikan untuk mengesan saki baki ahli kumpulan dan juga senjata api,” katanya pada sidang media hari ini.

Azmi berkata dengan tangkapan terbaru itu, polis telah melumpuhkan kumpulan terbabit selepas menahan sembilan lelaki dan seorang wanita secara keseluruhannya.

“Kami percaya kumpulan itu mempunyai hubungan kongsi gelap.

“Kami (juga tidak menolak) kemungkinan kumpulan ini terlibat dalam kejadian letupan bom tangan di hadapan sebuah kelab malam di Jalan Bukit Bintang di ibu negara pada Oktober 2014,” katanya.

Pada 9 Oktober 2014, 12 orang cedera selepas bom tangan meletup di hadapan Kompleks Matahari di Kuala Lumpur.

Joki kereta Tiong Kwang Yie, 36, meninggal dunia selepas dirawat di unit rawatan rapi di sebuah hospital berikutan letupan jam 4.25 pagi itu.

Pertelingkahan di antara kumpulan kongsi gelap dipercayai menjadi punca serangan itu.

Polis menggesa orang ramai yang mempunyai maklumat berhubung kes itu supaya menghubungi pusat operasi CID di talian 03-2146 0685, pegawai penyiasat Asisten Superintendan Mohd Hasni Hussin di talian 019-998 4444, talian hotline polis KL di 03-2115 9999, atau balai polis berhampiran.


Pangkah BN dapat RM250, syarat…

Satu klip video berdurasi 4 minit 10 saat yang tular di media sosial mencetuskan persoalan kemungkinan berlaku sogokan kepada pengundi pada Pilihan Raya Negeri (PRN) Johor yang akan berlangsung 12 Mac depan.

Klip video berkenaan yang melibatkan seorang wanita dikenali sebagai ‘Kak Nor’ dan seorang pemuda dikenali sebagai ‘Zul’ yang juga pemandu Grab di Kuala Lumpur dimuat naik dalam laman Facebook Shahril Rani (Raja Emel) hari ini.

Shahril Rani yang juga bekas wartawan foto The New Straits Times Press ketika memberi ulasan terhadap klip video berkenaan berkata:

“Maruah pengundi hanya RM200, murahnye!”.

Dalam klip video berkenaan yang dirakam seorang rakan ‘Zul’, ‘Kak Nor’ yang dipercayai penyokong kuat Barisan Nasional (BN) menghubunginya dan menawarkan RM250 kepada pemuda itu sekiranya mengundi BN.

‘Kak Nor’ pada awalnya didengar menawarkan RM50 kepada ‘Zul’ sebagai duit minyak untuk pulang mengundi pada PRN Johor 12 Mac depan.

Wanita itu juga kemudian menawarkan RM200 lagi sekiranya pemuda berkenaan memangkah calon BN.

Bagaimanapun, ‘Kak Nor’ mengenakan syarat supaya ‘Zul’ merakam gambar kertas undi yang berpangkah calon BN dan menunjukkannya sebagai bukti sebelum diberikan RM200.

“Kak Nor bagilah kau duit minyak lima puluh ringgit,” demikian kata wanita itu dalam klip video berkenaan.

Bagaimanapun apabila pemuda berkenaan bertanya lebih lanjut, ‘Kak Nor’ mengatakan akan memberikan tambahan RM200 lagi dengan syarat yang ditetapkan itu.

Wanita terbabit juga meminta ‘Zul’ supaya memberitahu rakan-rakannya yang lain, termasuk kaum India, mengenai tawaran itu kerana katanya, BN mempunyai banyak duit untuk diberikan.

Agenda Daily tidak dapat memastikan kebenaran klip video berkenaan.

Klip video berkenaan juga tular dalam beberapa laman Facebook lain sekali gus ramai yang mendesak Suruhanjaya Pilihan Raya (SPR) dan Suruhanjaya Pencegahan Rasuah Malaysia (SPRM) mengambil tindakan lebih tegas.

Sebelum ini, SPRM dilaporkan membuka empat bilik gerakan di seluruh Johor, bagi membolehkan orang ramai menyalurkan maklumat serta aduan berkaitan perbuatan rasuah dan salah guna kuasa pada PRN negeri itu.

SPRM dalam kenyataan sebelum ini memaklumkan, semua bilik gerakan tersebut beroperasi dari jam 8 pagi hingga 12 tengah malam, sepanjang tempoh PRN berkenaan.

Bilik gerakan itu terletak di Pejabat SPRM Johor; Cawangan Batu Pahat; Cawangan Kluang; dan Cawangan Segamat.

Orang ramai juga boleh menyalurkan sebarang aduan rasuah dan salah guna kuasa melalui aplikasi Whatsapp di talian 010-8414384, atau menerusi e-mel [email protected].

Sebelum ini, Pengerusi Perikatan Nasional (PN) Tan Sri Muhyiddin Yassin menyeru bangsa Johor menolak rasuah dan penyalahgunaan kuasa yang melibatkan pemimpin atasan UMNO.

Malah kata bekas Perdana Menteri kelapan itu, semua calon PN mengangkat sumpah dan menandatangani aku janji untuk menolak segala amalan rasuah dan salah guna kuasa.

Muhyiddin yang juga Pengerusi Majlis Pemulihan Negara (MPN) itu berkata, mereka juga berikrar memikul tanggungjawab serta amanah bagi membentuk sebuah kerajaan negeri yang bersih.


Tak kira siapa polis akan panggil MP berdemonstrasi di Dataran Merdeka

Polis akan memanggil semua Ahli Parlimen (MP) yang terbabit dalam perhimpunan di Dataran Merdeka pagi tadi untuk dirakam percakapan bagi membantu siasatan, tidak kira siapa pun mereka.

Perkara itu dinyatakan Ketua Polis Kuala Lumpur Datuk Azmi Abu Kassim susulan tindakan sekumpulan kecil MP diketuai bekas Perdana Menteri Tun Dr Mahathir Mohamad yang turut disertai MP Port Dickson Datuk Seri Anwar Ibrahim, berdemonstrasi di Dataran Merdeka.

Kumpulan itu merancang berarak untuk memasuki Parlimen tetapi gagal, setelah polis melakukan sekatan.

Antara pemimpin lain yang turut hadir ialah Setiausaha Agung DAP Lim Guan Eng, Presiden AMANAH Mohamad Sabu, dan Presiden Warisan Datuk Seri Shafie Apdal.

Azmi berkata semua mereka akan dipanggil untuk dirakam percakapan sebelum polis melengkapkan kertas siasatan yang akan dirujuk kepada Pejabat Peguam Negara.

Beliau berkata pihaknya sudah menerima dua laporan di sekitar Kuala Lumpur berhubung perhimpunan berkenaan.

“Pada mulanya kita sendiri mendapat maklumat mengenai perancangan beberapa individu yang ingin menganjurkan perhimpunan di bangunan Parlimen, sebelum polis mendapat maklum balas daripada Parlimen bahawa tiada sebarang perhimpunan akan diadakan.

“Susulan itu Polis Kuala Lumpur kemudian membuat persediaan menutup sebahagian jalan di beberapa lokasi sekitar Kuala Lumpur terutama menuju ke bangunan Parlimen,” katanya dalam sidang media, petang ini.

Seramai 500 pegawai dan anggota polis terbabit dalam penugasan mengawal pergerakan individu terbabit yang merancang berhimpun di laluan ke bangunan Parlimen sebelum bergerak ke Dataran Merdeka.

“Susulan itu kita sedang menyiasat semua individu yang terbabit dengan memanggil mereka bagi membantu siasatan,” katanya.

Siasatan akan dibuat mengikut Seksyen 9 (5) Akta Perhimpunan Aman 2012 (Pemberitahuan Perhimpunan); Seksyen 12 A, Akta Pencegahan Dan Pengawalan Penyakit Berjangkit 1988; Peraturan 9 Peraturan-Peraturan Pencegahan dan Pengawalan Penyakit Berjangkit, 2021 (Larangan Berarak) dan Peraturan 10 peraturan sama iaitu (Kawalan Berhimpun).


Hakim tolak permohonan peguam Syed Saddiq dapatkan salinan SPRM

Mahkamah Tinggi Kuala Lumpur menolak permohonan pembelaan untuk mendapatkan salinan percakapan saksi pendakwa utama yang dirakam Suruhanjaya Pencegahan Rasuah Malaysia (SPRM) dalam perbicaraan Syed Saddiq Abdul Rahman yang menghadapi pertuduhan pecah amanah dan pengubahan wang haram.

Pesuruhjaya Kehakiman Datuk Azhar Abdul Hamid menyampaikan keputusannya hari ini (23 Ogos 2022) sejurus sebelum perbicaraan bermula.

“Kami merujuk permohonan pembelaan untuk mendapatkan keterangan saksi, permintaan itu ditolak,” katanya ringkas.

Semalam, peguam bela Gobind Singh Deo yang mewakili Ahli Parlimen Muar itu berhujah kenyataan yang dirakam SPRM penting kerana terdapat dua senario bercanggah yang diberikan oleh saksi pendakwaan ke-13, Rafiq Hakim Razali yang ketika itu penolong bendahari sayap pemuda Parti Pribumi Bersatu Malaysia, mengenai kutipan dana kempen Syed Saddiq.

Beliau berkata Rafiq Hakim memberitahu pegawai SPRM bahawa wang dalam akaun Armada adalah dana yang dikumpul daripada rakyat oleh Syed Saddiq sendiri untuk berkempen di Muar.

Ketika memberi kenyataan lisannya di mahkamah, Rafiq berkata dana yang dikumpul adalah untuk kegunaan Armada, justeru, terdapat percanggahan dalam kenyataannya, tetapi pembelaan tidak diberikan dokumen itu sehingga tidak mendapat perbicaraan yang adil, kata Gobin sambil menambah saksi itu mungkin berbohong di mahkamah.

Timbalan Pendakwa Raya Datuk Wan Shaharuddin Wan Ladin bagaimanapun memohon permohonan itu ditolak atas alasan pembelaan gagal meyakinkan mahkamah bahawa mereka telah memenuhi syarat di bawah Seksyen 51 Kanun Tatacara Jenayah.

Syed Saddiq, 29, didakwa bersubahat dengan Rafiq Hakim yang diamanahkan dana berjumlah RM1 juta, untuk melakukan pecah amanah dengan menyalahgunakan dana itu di CIMB Bank Berhad, Menara CIMB KL Sentral, Jalan Sentral 2 di sini pada 6 Mac 2020.

Bagi pertuduhan kedua, Syed Saddiq didakwa menyalah guna RM120,000 daripada akaun Maybank Islamic Berhad milik Armada Bumi Bersatu Enterprise untuk diri sendiri dengan menyebabkan Rafiq Hakim melupuskan wang itu di Malayan Banking Berhad, Jalan Pandan 3/6A, Taman Pandan Jaya di sini antara 8 dan 21 April 2018.

Ahli Parlimen Muar itu juga berdepan dua pertuduhan melibatkan diri dalam aktiviti pengubahan wang haram iaitu memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, yang dipercayai merupakan hasil aktiviti haram, di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018.

Perbicaraan diteruskan dengan Rafiq memberi keterangan.


Puad tak mahu Menteri UMNO dipetik kes rasuah Zahid letak jawatan

Beberapa nama Menteri daripada UMNO yang dipetik dalam perbicaraan kes rasuah Datuk Seri Ahmad Zahid Hamidi tidak digesa Datuk Puad Zarkashi.

Ahli Majlis Tertinggi (MT) UMNO itu tidak menggesa nama pemimpin UMNO yang dipetik saksi dalam kes Ultra Kirana Sdn Bhd (UKSB) agar meletak jawatan, malah Presiden UMNO dan bekas Presiden, Datuk Seri Najib Razak yang sedang dibicarakan juga tidak perlu meletak jawatan mereka.

Bagi Puad, pemimpin UMNO yang dipetik saksi semasa perbicaraan UKSB adalah bersih dan suci selepas penafian dibuat mereka baru-baru ini.

Nama pemimpin UMNO yang memegang jawatan Menteri dipetik dalam perbicaraan Zahid adalah Menteri Kesihatan, Khairy Jamaluddin Abu Bakar; Menteri Perumahan dan Kerajaan Tempatan Datuk Seri Reezal Merican Naina Merican; Menteri Pertahanan Datuk Seri Hishammuddin Hussein; dan bekas Menteri Luar Datuk Seri Anifah Aman.

Untuk rekod, pemimpin UMNO tersebut sudah membuat penafian selepas Presiden Bersatu Tan Sri Muhyiddin Yassin yang terawal membuat kenyataan menafikan pendedahan saksi dalam kes Zahid tersebut.

Malah, Muhyiddin juga menyatakan kesediaan dan meminta pihak berkuasa menyiasat dakwaan yang dibuat oleh saksi UKSB tersebut.

Namun, Puad yang juga pengikut tegar Zahid hanya meminta Muhyiddin meletak jawatan tetapi tidak sebaliknya Menteri UMNO lain yang juga dipetik nama mereka dalam kes tersebut.

“Lebih wajar Muhyiddin letak jawatan pengerusi MPN sehingga namanya dibersihkan. Terima RM100K kononnya dana daripada 1MDB (1Malaysia Development Berhad) boleh didakwa. Maka tidak ada sebab Muhyiddin terkecuali,” katanya dalam kenyataan.

Kenyataan Puad hanya memfokuskan terhadap Muhyiddin yang tetapi tidak pula kepada pemimpin UMNO lain yang juga dipetik nama mereka dalam kes UKSB tersebut.

Sikap Puad itu mencerminkan dirinya yang berat sebelah dan seakan mempunyai sifat dendam terhadap Muhyiddin.

Terdahulu David Tan mendakwa lima lagi ahli politik yang menerima dana daripada UKSB ialah Khairy; Reezal Merican; Hishammuddin; Datuk Seri Mohd Shafie Apdal; dan Anifah.

Zahid, 69, kini berdepan 33 pertuduhan menerima suapan berjumlah SG$13.56 juta daripada UKSB untuk dirinya selaku Menteri Dalam Negeri ketika itu bagi melanjutkan kontrak syarikat berkenaan sebagai pengendali Pusat Sehenti (OSC) di China dan VLN, serta mengekalkan kontrak perjanjian untuk membekalkan sistem bersepadu VLN kepada syarikat sama oleh kementerian terbabit.

Bagi tujuh lagi pertuduhan, Zahid didakwa sebagai menteri sama ketika itu, mendapatkan untuk dirinya wang tunai SG$1,150,000; RM3 juta, 15,000 Swiss Franc dan AS$15,000 tanpa balasan daripada UKSB yang mempunyai kaitan dengan kerja rasmi beliau.

Zahid didakwa melakukan semua kesalahan itu di Sri Satria, Presint 16, Putrajaya, dan Country Heights, Kajang, antara Oktober 2014 dan Mac 2018.


Yakin menang, semua calon BN tandatangan SD elak lompat parti

Menyedari bakal menang besar dalam Pilihan Raya Negeri (PRN) Melaka, Barisan Nasional (BN) mewajibkan semua calonnya menandatangani akuan bersumpah (SD) bagi mengelak mereka lompat parti.

Syarat itu diumumkan Timbalan Pengerusi BN, Datuk Seri Mohamad Hasan, ia bertujuan bagi memastikan kemenangan tidak dicuri lagi seperti yang berlaku sebelum ini apabila empat orang bekas Ahli Dewan Undangan Negeri (ADUN) kerajaan menarik sokongan terhadap Ketua Menteri Melaka Datuk Seri Sulaiman Md Ali.

“Kita sedang buat persiapan pasukan peguam untuk meneliti tahap kesetiaan semua calon bagi memastikan tiada lagi seseorang yang menang atas tiket BN melompat (keluar parti) bagi kestabilan politik di negara, terutamanya di Melaka.

“Langkah menandatangani SD perlu dilakukan kerana Parlimen dan Dewan Undangan Negeri (DUN) masih belum ada lagi akta atau enakmen lompat parti, maka kita terpaksa membuat aku janji ini.

“Beberapa lagi dokumen perjanjian lain akan ditandatangani semua calon esok dan satu daripadanya SD itu sebagai peringatan jika sudah menang pilihan raya nanti, jangan senang-senang nak lompat parti pula,” katanya dipetik laporan portal BH.

Berhubung calon BN yang diletak kali ini, Mohamad berkata ia terdiri daripada calon muda berkelayakan serta mempunyai latar belakang politik dan pendidikan yang baik

“Insya-Allah, mereka ini pun bukan sembarangan orang kerana mereka juga pemimpin di peringkat bahagian, tetapi mereka dahulunya duduk lama di bawah, jadi penyandang yang sudah berkhidmat kira-kira tiga penggal itu beri laluan kepada pemimpin pelapis di DUN masing-masing,” katanya.

Langkah tersebut diambil bagi memastikan hasrat parti untuk meremajakan parti dapat dilaksanakan sejajar dengan inspirasi untuk mengubah lanskap politik negara.

“Langkah ini membolehkan kita melakukan proses meremajakan dan mentransformasikan parti seperti yang dihasratkan sebelum ini.

“Saya selaku Pengarah Jentera Pilihan Raya BN mengambil peluang ini untuk menterjemahkan hasrat parti untuk melakukan proses peremajaan dengan perlu memberi peluang pelapis muda untuk mengambil tempat (sebagai calon) dalam pilihan raya,” katanya.

Dewan Undangan Negeri (DUN) Melaka mempunyai 28 kerusi.

Ketika ini PH mempunyai 11 kerusi iaitu DAP (7), Amanah (2) dan PKR (2), manakala Barisan Nasional (BN) mempunyai 12 kerusi dan PN (1).


Berjaya Corp catat kerugian bersih RM117.30 juta

Berjaya Corporation Bhd (BCorp) catat kerugian bersih RM117.30 juta bagi tahun kewangan berakhir 30 Jun 2023 berbanding keuntungan bersih sebanyak RM51.77 juta yang disaksikan pada tahun sebelumnya.

Pendapatan, bagaimanapun, melonjak kepada RM9.64 bilion daripada RM8.16 bilion, mewakili kenaikan 18 peratus, disumbangkan oleh semua segmen perniagaan, kata kumpulan konglomerat pegangan pelaburan itu dalam satu makluman kepada Bursa Malaysia hari ini, menurut laporan Bernama.

Bagi suku keempat berakhir 30 Jun 2023, Bcorp mencatatkan kerugian bersih sebanyak RM79.33 juta daripada keuntungan bersih RM48.63 dalam tempoh yang sama tahun lepas, manakala hasil menokok kepada RM2.56 bilion berbanding RM2.35 bilion sebelum ini.

Pendapatan segmen runcit bukan makanan yang lebih tinggi pada tahun kewangan 2023 telah disokong oleh jualan yang agak mantap yang direkodkan oleh kumpulan permotoran mewah, HR Owen dalam kedua-dua sektor kereta baharu dan terpakai, ditambah pula dengan kesan pertukaran wang asing yang menggalakkan sepanjang tahun kewangan dalam tinjauan.

“Segmen runcit makanan turut melaporkan lonjakan hasil daripada kempen pemasaran yang agresif dan strategi promosi yang berkesan, serta tambahan kafe Starbucks yang beroperasi di Malaysia pada tahun kewangan tersebut,” katanya.

BCorp menjelaskan margin keuntungan dalam tahun kewangan semasa telah terjejas secara negatif disebabkan oleh peningkatan kos operasi akibat tekanan inflasi dan kos kewangan yang lebih tinggi yang timbul daripada kenaikan kadar faedah di United Kingdom.

“Walaupun perniagaan runcit makanan menyaksikan kenaikan hasil, ia mempunyai keuntungan sebelum cukai yang lebih rendah pada tahun kewangan semasa.

“Ini disebabkan oleh kos operasi yang lebih tinggi yang berpunca akibat tekanan inflasi dan kadar pertukaran yang tidak menggalakkan kepada dolar US,” kata kumpulan itu.

Mengenai prospek, kumpulan meramalkan prestasi yang lebih baik dalam semua segmen perniagaan pada tahun kewangan akan datang berikutan peningkatan dalam perbelanjaan pengguna, pemulihan dalam pelancongan termasuk keadaan pasaran buruh yang amat memberangsangkan.

“Kumpulan akan terus memantau keadaan global semasa dan situasi politik tempatan di negara tempat kumpulan menjalankan perniagaan,” tambahnya.


22 polis, askar India maut diserang pemisah Maoist

India mengesahkan 22 anggota polis dan tenteranya terbunuh, manakala 30 lagi cedera dalam serang hendap kumpulan pemisah Maoist di Chhattisgarh, tengah negara itu, semalam.

Insiden itu adalah yang terburuk dalam tempoh empat tahun, kata pegawai tentera.

Katanya, pasukan keselamatan dari Pasukan Elit Polis (CoBRA), pengawal wilayah dan pasukan khas diserang di negeri Chhattisgarh ketika operasi menentang pemberontak.

“Kami boleh mengesahkan 22 anggota pasukan keselamatan dibunuh oleh pemberontak Maoist.

“Kami menganggarkan kira-kira 400 anggota pemberontak Maoist melakukan serang hendap itu,” kata pegawai kanan kerajaan negeri Chhattisgarh.

Mereka terbunuh dalam pertempuran yang berlangsung selama empat jam.

Jumlah kematian itu adalah yang paling buruk membabitkan pasukan keselamatan India sejak 2017. – Agensi

22 anggota pasukan keselamatan India maut diserang pemberontak Maoist, semalam. – Gambar Reuters


Perbicaraan Zahid: Prerogatif hakim tetapkan kes mana diutamakan

Hakim perbicaraan Datuk Collin Lawrence Sequerah dengan tegas berkata bahawa beliau tidak akan dipengaruhi untuk menetapkan kes mana yang perlu diutamakan setelah surat daripada pihak pendakwaan berhubung perbicaraan rasuah Presiden UMNO Datuk Seri Ahmad Zahid Hamidi dikongsi di internet.

Pada permulaan perbicaraan pagi ini, peguam utama pembelaan peguam Hisyam Teh Poh Teik memberitahu Sequerah bahawa pejabat pendakwaan telah menghantar surat bertarikh 29 Ogos kepada hakim Mahkamah Tinggi untuk memohon keutamaan bagi kes Zahid.

Tetapi serta-merta, Timbalan Pendakwa Raya Abdul Malik Ayob berkata pasukannya telah “diarahkan untuk menarik balik surat yang kami hantar semalam, jadi tidak ada lagi permohonan sedemikian” dan memohon maaf.

Hisyam mencelah, dan berkata surat itu boleh ditafsirkan sebagai menekan hakim “untuk menyelesaikan kes secepat mungkin”.

Selepas mendengar kedua-dua pihak, Sequerah menyatakan bahawa perbicaraan Zahid perlu diteruskan.

“Bagaimanapun, mahkamah akan meneruskan pada tarikh yang telah ditetapkan, dan saya tidak fikir mahkamah boleh ditetapkan kes apa yang perlu dibicarakan, kes apa yang tidak perlu dibicarakan, kes mana yang perlu diutamakan, kes mana yang tidak perlu diutamakan.

“Ia adalah prerogatif mahkamah, jadi mahkamah akan meneruskan dengan tarikh yang ditetapkan,” kata hakim itu memetik laporan MalayMail.

Peguam bela Hamidi Mohd Noh kemudian tampil untuk memeriksa semula Ahmad Zahid.

Hari ini genap 17 hari Zahid memberi keterangan sebagai saksi pertama setelah diperintah membela diri dalam kes melibatkan Yayasan Akalbudi.

Semalam, mahkamah berhenti awal pada sesi perbicaraan sebelah petang setelah Zahid mengadu tidak sihat, sebelum peguam Zahid, Datuk Ahmad Zaidi Zainal memaklumkan Presiden UMNO itu masih berubat disebabkan bronkitis dan jangkitan saluran kencing.

Dalam kes ini, Ahmad Zahid menghadapi 47 pertuduhan iaitu 12 daripadanya kerana pecah amanah berhubung lebih RM31 juta dana Yayasan Akalbudi (YAB), 27 pertuduhan pengubahan wang haram dan lapan pertuduhan rasuah lebih RM21.25 juta.

Zahid didakwa dengan 12 pertuduhan pecah amanah, iaitu menggunakan dana YAB untuk membuat enam pembayaran kad kredit milik persendirian, polisi insurans kenderaan dan lesen motor persendirian, kiriman wang kepada sebuah firma guaman dan sumbangan kepada persatuan bola sepak Polis Diraja Malaysia (PDRM).

Bagi lapan tuduhan rasuah pula, dia didakwa menerima suapan daripada tiga syarikat iaitu Mastoro Kenny IT Consultant & Services, Data Sonic Group Berhad dan Profound Radiance Sdn Bhd sebagai dorongan untuk dirinya sebagai Menteri Dalam Negeri ketika itu bagi membantu syarikat berkenaan mendapatkan projek MyEG.

Ia bagi melaksanakan penambahan pembekalan cip pasport selama lima tahun atau 12.5 juta cip yang akan dimasukkan ke dalam halaman biodata polycarbonate Pasport Malaysia untuk Jabatan Imigresen Malaysia, sebagai pengendali perkhidmatan pusat sehenti di Pakistan dan Nepal di bawah kendalian Kementerian Dalam Negeri.

Ahli Parlimen Bagan Datuk itu juga berdepan 27 pertuduhan pengubahan wang haram dengan membabitkan diri dalam transaksi secara langsung membabitkan pendapatan daripada aktiviti haram antara 29 Mac 2016 dan 11 April 2018.


Tak pelik PM pakai baju mahal, Nazri bidas Fahmi ‘penyibuk’

Susulan kritikan Fahmi Fadzil berhubung sebuah baju mahal dipakai Perdana Menteri (PM) Datuk Seri Ismail Sabri Yaakob, seorang pemimpin veteran UMNO membidas Ahli Parlimen Lembah Pantai itu sebagai “penyibuk”.

Ahli Parlimen Padang Rengas, Datuk Seri Nazri Aziz berkata Fahmi yang juga Pengarah Komunikasi PKR itu seorang yang sibuk mengambil tahu tentang hal orang lain sehingga baju dipakai pun dijadikan modal untuk dipertikaikan.

“Apa masalah dia? Sebelum ini dia kritik saya hantar anak belajar di Paris, saya tidak guna duit dia, saya tidak guna duit kerajaan, saya guna duit saya sendiri.

“Kenapa dia sibuk sangat hal orang lain? Kenapa tidak masa yang digunakan untuk nilai baju orang lain itu digunakan untuk bersama membantu rakyat?” katanya dipetik laporan Awani.

Jelas Nazri lagi, ia bukan sesuatu yang pelik bagi seorang PM memakai pakaian mahal atau berjenama.

“Perdana Menteri pakai baju mahal atau berjenama ini bukan pelik kerana berdasarkan pengalaman saya semasa menjadi Menteri sebelum ini, ramai yang menghadiahkan Perdana Menteri pakaian dan barangan lain yang berjenama dan mahal.

“Fahmi boleh tanya bos dia, Anwar Ibrahim masa jadi Timbalan Perdana Menteri, itu baru Timbalan Perdana Menteri belum Perdana Menteri, ramai yang hadiahkan barangan mahal dan berjenama termasuk baju,” katanya lagi.

Terdahulu hari ini, Ismail Sabri dikesan memakai kemeja pendek berjenama Burberry bernilai RM6,900.

Bulan lalu, dia dikecam di media sosial kerana memakai baju berharga RM5,500, juga berjenama Burberry, semasa pertemuan dengan rakan sejawatannya dari Singapura di Tokyo, Jepun.

Untuk rekod, Datuk Seri Najib Razak semasa menjadi PM juga dikesan memakai banyak barangan mewah dan semasa rampasan berhubung siasatan oleh pihak berkuasa sebelum ini menyaksikan banyak barangan mewah yang bernilai ratusan ribu miliknya disita.

Najib juga kini sedang dalam permohonan di mahkamah menuntut semua barangan mewah miliknya yang disita pihak berkuasa.


Jeddah banjir besar selepas 13 tahun

Jeddah hari ini (Khamis, 24 November 2022) menyaksikan hujan lebat dan banjir disertai ribut, guruh dan petir, di sebahagian besar bandar yang terletak kira-kira 86.8 kilometer dari Tanah Suci Makkah.

Media Arab Saudi melaporkan sekurang-kurangnya dua maut, manakala beberapa lagi dapat diselamatkan setelah kenderaan mereka ditenggelami banjir terburuk dalam tempoh 13 tahun.

Menurut Pusat Meteorologi Kebangsaan (NCM), jumlah hujan yang direkodkan di Jeddah dari 8 pagi hingga 2 petang Khamis melebihi jumlah yang direkodkan pada 2009, iaitu mencecah 179 mm dalam tempoh enam jam.

Jabatan Perbandaran Jeddah mengerahkan sejumlah 2,564 pekerja, dilengkapi kira-kira 960 jentera, untuk mengeluarkan air dan sisa dari jalan raya bagi membolehkan pergerakan trafik disambung semula.

Trafik penerbangan dan kenderaan terganggu selama beberapa jam kerana laluan utama dan jalan raya ditenggelami air. Beberapa penerbangan tertunda di Lapangan Terbang Antarabangsa King Abdulaziz (KAIA) manakala Lebuhraya Haramain dan beberapa jalan utama lain ditutup selama beberapa jam.

Trafik disambung semula di Lebuhraya Makkah – Jeddah di kedua-dua arah selepas gangguan pergerakan kenderaan selama beberapa jam. Jabatan Perbandaran Jeddah dan NCM mengumumkan keadaan berjaga-jaga dan menggesa penduduk supaya berhati-hati dan tidak keluar dalam cuaca hujan.

Beberapa jalan di kawasan perumahan Jeddah dinaiki air akibat hujan lebat, menyebabkan banyak kenderaan rosak.

Jurucakap Pertahanan Awam Kolonel Muhammad Al-Qarni berkata bahawa dua kematian dilaporkan akibat hujan lebat di Jeddah.

Perenang dari Pertahanan Awam Jeddah menyelamatkan ramai pemandu yang terperangkap di dalam kenderaan mereka yang tenggelam dalam terowong Jalan Raja Abdullah yang ditenggelami air.

Banyak kereta ditenggelami air di jalan timur Jeddah, yang ditutup sepenuhnya akibat hujan lebat.

Kebanyakan penduduk terpaksa tinggal di dalam rumah kerana mereka melihat paras air meningkat secara berterusan di persekitaran rumah mereka manakala kebanyakan jalan ditenggelami air.

Penduduk menggunakan Twitter dan Instagram untuk berkongsi imej dan klip video keadaan cuaca melampau dan kejadian kenderaan dihanyutkan. Kenderaan rosak di beberapa jalan di Jeddah akibat hujan lebat yang mula melanda bandar ini sejak pagi tadi.

Lapangan Terbang Antarabangsa King Abdulaziz mengumumkan bahawa beberapa penerbangan telah ditangguhkan kerana keadaan cuaca.

Dalam satu kenyataan di akaun Twitternya, lapangan terbang itu berkata bahawa beberapa penerbangan telah ditangguhkan kerana keadaan cuaca, menyatakan bahawa ia akan berkomunikasi dengan syarikat penerbangan untuk mengesahkan jadual pelepasan penerbangan baharu.


Saya bincang dan berunding kerusi dengan MB Kedah, kata Khairy berseloroh

Ketika sedang hangat isu diminta memberi laluan kepada orang lain bertanding di Parlimen Rembau, Khairy Jamaluddin Abu Bakar yang sedang dalam lawatan kerjanya hari ini memberitahu mahu membincangkan dan berunding kerusi dengan Menteri Besar, Datuk Seri Muhammad Sanusi Md Nor.

Bagaimanapun, Menteri Kesihatan itu berkata hasratnya mengintai kerusi Parlimen di Kedah pada pilihan raya umum ke-15 (PRU-15) secara berseloroh dan menjelaskan maknya juga berasal dari negeri tersebut semasa sidang media bersama Sanusi, menurut laporan BH.

“Hari ini saya berada di sini untuk berbincang dan berunding (bertanding kerusi Parlimen) dengan Menteri Besar Kedah (Datuk Seri Muhammad Sanusi Md Nor),” katanya secara berseloroh.

“Mak saya dari Kedah,” tambahnya lagi.

Perkara itu dibalas Sanusi yang turut berada dalam sidang media sama dengan berkata, “Dialu-alukan… tadi dengar sebut Aloq Setaq, Aloq Setaq, cakap Kedah elok dah.”

Khairy kemudian dilihat tidak mahu memanjangkan isu itu dan menamatkan sidang media dengan berkata “Tak apalah.”

Baru-baru ini, Khairy mengesahkan tidak akan mempertahankan kerusi Parlimen Rembau sebagai memberi laluan kepada Timbalan Presiden UMNO, Datuk Seri Mohamad Hasan.

“Saya (baru-baru ini) menerima satu mesej daripada (Timbalan Presiden Umno) Mohamad (Hasan) untuk memberi laluan.

“Saya akan ikut apa yang Umno mahu dan di mana mereka mahu saya bertanding. Tak apa. Saya belum terima sebarang arahan. Saya akan berasa malu untuk ceroboh kawasan lain.

“Tak apa. Senario terburuk, saya tidak akan bertanding,” katanya sebelum ini.

Khairy dilihat tergolong dalam barisan baharu yang berpotensi untuk mengambil alih kepemimpinan tertinggi UMNO dan langkah beliau harus dicantas terlebih dahulu, kata individu yang rapat dengannya tetapi tidak membenarkan nama disiarkan.

Sumber itu mengimbas sejarah Khairy bertanding Presiden UMNO pada 2018 dan memperoleh 51 undi di belakang Datuk Seri Ahmad Zahid Hamidi (93 undi), tetapi mendahului veteran UMNO Tengku Razaleigh Hamzah (23 undi).


Rejim Zionis serang Al-Aqsa

Pertempuran meletus di dalam Masjid Al-Aqsa di Baitulmaqdis awal hari ini (5 April 2023) apabila rejim Zionis Israel menyerang umat Islam yang sedang beribadat, dalam satu tindakan yang dikecam dan disifatkan sebagai “jenayah yang belum pernah berlaku sebelum ini” oleh Pergerakan Perjuangan Islam Palestin (Hamas).

Hamas, yang memerintah Semenanjung Gaza, menyeru rakyat Palestin di Tebing Barat “untuk pergi beramai-ramai ke Masjid Al-Aqsa bagi mempertahankannya”.

Perkarangan masjid di Kota Lama Baitulmaqdis timur yang dijajah rejim Israel sebelum ini telah menyaksikan pertempuran dan keganasan antara Palestin dan Israel, terutamanya ketika bulan Ramadan, yang menarik puluhan ribu jemaah ke Al-Aqsa.

Insiden awal pagi tadi mencetuskan bantahan di seluruh Tebing Barat, malah tentera rejim Zionis mendakwa sembilan roket ditembak dari Gaza ke arah Israel selepas bunyi siren kedengaran di bandar selatan. Dilaporkan sekurang-kurang empat roket terbabit dipintas, dan empat mendarat di kawasan terbuka.

Keganasan semakin meningkat di Tebing Barat serta Baitulmaqdis sejak tahun lalu, dengan ketegangan dikhuatiri terus memuncak bulan ini ketika umat Islam menjalani ibadah puasa dalam Ramadan yang mulia dan pada masa sama terdapat sambutan keagamaan Yahudi.

Menurut Palang Merah Palestin, tujuh rakyat Palestin mengalami kecederaan akibat tembakan peluru getah dan dipukul dalam pertempuran dengan polis Israel dalam kejadian itu, malah tentera rejim Zionis dikatakan menghalang pasukan perubatan daripada memasuki masjid berkenaan.

“Saya sedang duduk di atas kerusi sambil mengaji (al-Quran). Mereka melontar bom tangan dan satu daripadanya terkena dada saya,” kata seorang wanita warga emas kepada Reuters di luar masjid itu. Beliau dilihat semput dan cuba menarik nafas sebelum menangis.

Polis Israel dalam satu kenyataan pula mendakwa, mereka memasuki pekarangan masjid berkenaan kerana beberapa individu dikatakan perusuh bertopeng yang membawa mercun, kayu serta batu berada di dalam masjid dan menguncinya.

“Apabila polis masuk, mereka dibaling batu dan mercun dibakar dari dalam masjid oleh sekumpulan perusuh,” dakwa pihak Israel itu sambil memaklumkan bahawa seorang anggota polis mengalami kecederaan di kaki.

Kumpulan Palestin mengutuk sekeras-kerasnya serangan Israel terhadap jemaah, sekali gus menyifatkan tindakan rejim Zionis itu sebagai jenayah.

“Kita memberi amaran kepada penjajah supaya tidak melampaui garisan merah di tapak suci, yang akan membawa kepada ledakan (tindak balas) besar,” kata Nabil Abu Rudeineh, jurucakap kepada Presiden Palestin, Mahmoud Abbas.

Dalam pada itu, Jordan dan Mesir turut mengeluarkan kenyataan mengecam insiden berkenaan. – Agensi


Enam negeri catat peningkatan kes baharu, Johor tertinggi

Hanya enam negeri dan Wilayah Persekutuan mencatat peningkatan jangkitan baharu Covid-19 dalam tempoh 24 jam sehingga 12 tengah hari tadi, seiring penurunan kes daripada 6,517 semalam kepada 5,809 hari ini.

Bagi Lembah Klang, hanya Putrajaya sahaja yang mencatat peningkatan itupun hanya satu kes, daripada 74 semalam kepada 75 kes hari ini.

Selangor, walaupun merekodkan penurunan daripada 1,752 semalam kepada 1,601 hari ini, negeri itu masih kekal menjadi penyumbang tertinggi kes Covid-19 di negara ini.

Manakala, Kuala Lumpur juga merekodkan penurunan daripada 441 kes semalam kepada 347 hari ini.

Sementara itu, Johor merekodkan peningkatan daripada 517 kes semalam kepada 549 hari ini, menjadikan jumlah keseluruhannya sejak awal tahun lalu sehingga hari ini meningkat kepada 223,403 kes.

Dalam tempoh itu juga, seramai 214,078 pesakit di Johor disahkan sembuh, manakala 3,710 meninggal dunia.

Sehingga semalam, negeri itu merekodkan 5,565 kes aktif dengan 4,315 pesakit menjalani kuarantin kendiri di rumah; 678 ditempatkan di PKRC; 540 dirawat di hospital; dan 32 dimasukkan ke unit rawatan rapi (ICU), termasuk 22 yang memerlukan alat bantuan pernafasan.

Pada masa sama, Pulau Pinang turut mencatat peningkatan kes daripada 254 semalam kepada 305 hari ini; diikuti Perak (267 hari ini, 243 semalam); Terengganu (247 hari ini, 243 semalam); dan Labuan (12 kes hari ini, lapan semalam).

Melaka yang bakal berdepan Pilihan Raya Negeri pada 20 November ini merekodkan penurunan kes daripada 299 semalam kepada 198 kes hari ini.

Sehingga kini negeri itu mencatat 67,659 kes positif dengan 63,945 pesakit disahkan sembuh, dan 912 kematian akibat komplikasi Covid-19.

Melaka juga mencatat 2,753 kes aktif dengan 2,310 pesakit menjalani kuarantin di rumah; 289 ditempatkan di PKRC; 138 dimasukkan ke hospital; dan 16 pesakit dirawat di ICU, termasuk lapan yang memerlukan alat bantuan pernafasan.

Keseluruhannya sejak awal tahun lalu hingga tengah hari tadi sebanyak 2,535,600 kes positif Covid-19 dilaporkan di negara ini dengan 2,441,485 daripadanya telah sembuh, dan 29,576 meninggal dunia.


1,887 kes baharu di Lembah Klang

Lembah Klang kembali menjadi penyumbang tertinggi jangkitan baharu Covid-19 dalam tempoh 24 jam sehingga 12 tengah hari tadi, dengan mencatat 1,887 kes berbanding 1,246 kes dalam tempoh sama semalam.

Selangor kembali merekodkan jumlah jangkitan harian melebihi 1,000 kes apabila merekodkan 1,397, meningkat 429 kes berbanding 968 semalam, menjadikan keseluruhan kes positif sebanyak 742,642, dengan 714,718 pesakit telah sembuh.

Kuala Lumpur pula merekodkan 419 kes hari ini berbanding 208 semalam, menjadikan keseluruhan kes positif sebanyak 198,263 dengan 193,019 pesakit telah sembuh.

Sementara Putrajaya pula mencatat 71 kes berbanding 70 semalam, menjadikan keseluruhannya 8,111 kes positif, dengan 7,248 pesakit telah sembuh.

Sejak awal tahun lalu sehingga hari ini, Lembah Klang merekodkan 949,016 kes positif dengan 914,985 pesakit telah sembuh, dan 12,354 kes kematian.

Lembah Klang turut mencatat 23,636 kes aktif dengan 20,884 pesakit menjalani kuarantin di rumah; 1,219 ditempatkan di PKRC; 1,408 dimasukkan ke hospital; dan 125 pesakit dirawat di unit rawatan rapi (ICU), termasuk 70 yang memerlukan alat bantuan pernafasan.

Sementara itu tujuh negeri lagi turut merekodkan peningkatan jangkitan baharu hari ini iaitu Johor, Sabah, Pulau Pinang, Sarawak, Terengganu, Negeri Sembilan, dan Perlis.

Johor merekodkan 569 kes baharu hari ini berbanding 374 semalam; diikuti Sabah (526 kes baharu, 485 semalam); Pulau Pinang (262 kes baharu, 246 semalam); Sarawak (239 kes baharu, 147 semalam); Terengganu (207 kes baharu, 202 semalam); Negeri Sembilan (139 kes baharu, 132 semalam); dan Perlis (31 kes baharu, 13 semalam).

Sementara itu, Ketua Pengarah Kesihatan, Tan Sri Dr Noor Hisham Abdullah memaklumkan 10 kluster baharu dikesan di seluruh negara dalam tempoh 24 jam sehingga 12 tengah hari tadi.

Jumlah itu menjadikan, sejak pandemik Covid-19 melanda negara ini awal tahun lalu hingga hari ini, sebanyak 5,898 kluster dikesan dengan 5,667 telah ditamatkan dan 231 lagi masih aktif.

Pada masa sama beliau berkata, seramai 4,908 pesakit telah sembuh menjadikan kumulatif keseluruhan sebanyak 2,498,345 pesakit pulih, daripada jumlah kumulatif positif 2,597,080 kes.

Daripada 5,594 kes harian yang dilaporkan pada hari ini, 85 kes atau 1.5 peratus adalah pesakit kategori 3, 4, dan 5; dan 5,509 kes (98.5 peratus) lagi adalah terdiri daripada kategori 1 dan 2, katanya.

Seramai 532 pesakit berkaitan Covid-19 kini dirawat di ICU dengan 266 daripadanya memerlukan alat bantuan pernafasan,” katanya.


Shafie dakwa ada bukti video tiga ADUN keluar Warisan ditawar wang

Ahli Parlimen Semporna yang juga Presiden Parti Warisan Sabah (Warisan), Datuk Seri Shafie Apdal, mengulangi dakwaan bahawa tiga Ahli Dewan Undangan Negeri (ADUN) partinya telah ditawarkan wang untuk meninggalkan Warisan.

Beliau berada di Makkah menunaikan umrah apabila menerima berita bahawa tiga daripada ADUN telah ‘dibeli’ oleh pihak tertentu, namun Shafie tidak mendedahkan mereka yang berada di belakang tindakan itu.

“Sebab itu, saya menggesa dan mencadangkan kepada pihak berkuasa yang berkenaan supaya segera melaksanakan undang-undang antilompat parti di Sabah bagi memastikan kejadian seperti itu tidak berulang pada masa hadapan,” katanya.

Beliau berkata demikian ketika membahas titah ucapan Yang di-Pertuan Agong di Dewan Rakyat hari ini (15 Februari 2023).

Pada 6 Februari lalu, tiga ADUN parti itu, termasuk ketua wanita mengumumkan mereka keluar daripada Warisan untuk menjadi calon Bebas yang mesra pentadbiran Ketua Menteri Datuk Seri Hajiji Noor.

Mohd Shafie juga mendakwa beliau mempunyai bukti video bahawa tiga ADUN ditawarkan wang sebagai dorongan dan meminta Suruhanjaya Pencegahan Rasuah Malaysia (SPRM) menyiasatnya.

Tiga ADUN berkenaan ialah Norazlinah Arif (Kunak); Mohammad Mohamarin (Banggi); dan Ben Chong Chen Bin (Tanjong Kapor).

Bagaimanapun, pada masa sama Lo Su Fui (Gabungan Rakyat Sabah-Tawau) meminta Shafie mengemukakan bukti terhadap dakwaannya kerana kenyataan tersebut disifatkan tidak berasas selagi beliau tidak menunjukkan bukti-bukti yang kukuh.

“Ketiga-tiga ADUN itu menjadi Bebas dan anda (Shafie) mesti tunjukkan bukti atau saya mahu anda menarik balik dakwaan serius ini terhadap ketua menteri Sabah,” katanya.

Menjawab soalan itu, Shafie berkata beliau akan mengirim bukti video dalam telefon bimbitnya kepada Lo, lapor The Star.

Lo kemudian berkata bahawa tidak ada gunanya membuat dakwaan serius sedemikian tanpa mempunyai sebarang bukti untuk menyokongnya.

“Tolong bawa semuanya ke mahkamah dan jangan buat fitnah di sini,” kata Lo.

Ketiga-tiga ADUN itu membuat keputusan meninggalkan parti sebulan selepas Warisan, yang diketuai oleh Shafie, bersama-sama Barisan Nasional Sabah, pimpinan Datuk Seri Bung Moktar Radin, dan Parti KDM cuba menjatuhkan kerajaan Hajiji.

Tindakan ketiga-tiga mereka akan memberi kerajaan Hajiji majoriti 47 kerusi yang lebih selesa dalam dewan yang dianggotai 79 anggota selepas cubaan rampasan kuasa politik gagal.

Hajiji telah terselamat daripada rampasan kuasa 6 Januari setelah mendapat sokongan tujuh ADUN Pakatan Harapan Sabah dan lima BN-UMNO Sabah (termasuk seorang yang bersekutu dengan UMNO) untuk kekal menerajui kerajaan yang berusia 27 bulan.


Singapura tak guna OPR, Dr M beritahu Anwar

Kenyataan terkini Perdana Menteri, Datuk Seri Anwar Ibrahim berkait kadar dasar semalaman (OPR) boleh dianggap menipu atau mengelirukan Dewan Rakyat, kata bekas perdana menteri, Tun Dr Mahathir Mohamad.

Menurut Dr Mahathir, hujah Anwar tidak tepat apabila menggunakan contoh mata wang dolar Singapura mengukuh kerana kenaikan OPR sedangkan republik itu tidak mempunyai dasar tersebut.

“Di Parlimen, Anwar menyeru pembangkang untuk menyokong keputusan kerajaan menaik OPR kerana ia membantu mengukuh ringgit. Pada masa yang sama kenaikan OPR mengakibatan pinjaman orang ramai kepada bank-bank juga meningkat.

“Kata Anwar dolar Singapura mengukuh selepas republik itu menaikkan OPR. Ada pihak telah pertikai kenyataan Anwar kerana Monetary Authority of Singapore (MAS) tidak ada dasar OPR sejak tahun 1980-an lagi.

‘Seingat saya memang Singapura tidak ada OPR. Ia ada SORA – Singapore Overnight Rate Average. Pendekatan SORA Singapura dan OPR Malaysia berbeza.

“Sama ada jawapan Anwar boleh dianggap menipu atau mengelirukan Dewan Rakyat terserah kepada ahli-ahli Parlimen menentukan,” katanya menerusi satu kenyataan, hari ini.

Tambahnya, perbandingan Singapura dan Malaysia yang dibuat bukan satu perbandingan yang sama atau bukan ‘apple to apple comparison’.

Pada sidang Parlimen semalam, Anwar berkata keputusan Bank Negara Malaysia (BNM) menaikkan OPR akan membantu memperkukuh nilai mata wang negara.

Namun kata Anwar, kenaikan OPR atau kadar faedah yang terlalu pantas akan mendatangkan kesan negatif kepada rakyat terutamanya peniaga.

Dalam pada itu, Dr Mahathir yang juga bekas Ahli Parlimen Langkawi menyentuh soal nada Anwar yang kini sudah berbeza berkait hal OPR itu.

“Sebelum jadi perdana menteri, Anwar marah (Datuk Seri) Tengku Zafrul (Aziz), menteri kewangan ketika itu dan menyindir sama ada Tengku Zafrul bekerja untuk bank atau rakyat apabila menaikkan OPR.

“Jadi Datuk Seri Anwar bekerja untuk bank atau rakyat sekarang ini?,” tanyanya.

Menurut Dr Mahathir juga ramai yang melahirkan kebimbangan dengan keadaan nilai ringgit hari ini dan beliau akui tidak yakin dengan cara kerajaan menanganinya.

“Ramai yang datang jumpa saya yang menyatakan kebimbangan berkenaan kedudukan ringgit yang terus merudum berbanding dolar Amerika.

“Saya kata kerajaan perlu lakukan sesuatu kerana ia menyebab keresahan dikalangan peniaga dan juga ibu-bapa yang anak mereka belajar di luar negara.

“Cara kerajaan tangani ringgit yang melemah dan jawapan serta pandangan Anwar berkaitannya sebelum dan selepas jadi perdana menteri tidak memberi keyakinan sama-sekali,” katanya.


Mula tuduh dana judi, kemudian RM600b, vaksin. Inikah level PMX?

Seorang Ahli Jawatankuasa PAS Pusat mempersoal ‘level’ Perdana Menteri kesepuluh (PMX) apabila terus membuat tuduhan sewenang-wenangnya bertujuan memburuk-burukkan imej Perikatan Nasional (PN).

Dr Mohd Mazri Yahya berkata skrip sama seperti ‘bayangkan PN dapat dana judi’, ‘Muhyiddin seleweng RM600 bilion’ dan ‘perolehan vaksin Covid-19 tidak mengikut peraturan’, bagaimanapun gagal dibuktikan.

“Inikah level Perdana Menteri ke-10? Ada baiknya Perdana Menteri ke-10 beri fokus untuk bantu rakyat, fikirkan solusi bagi masalah negara bukan buat kerja bina persepsi begini. Memalukan,” katanya menerusi kritikan yang disiarkan dalam lidah rasmi PAS, Harakah.

Beliau berkata Datuk Seri Anwar Ibrahim mendakwa perolehan vaksin Covid-19 ditandatangani tanpa kelulusan Peguam Negara dan berlaku penyelewengan serta rasuah.

Itu, katanya adalah dakwaan Anwar namun bekas Menteri Kesihatan, Khairy Jamaluddin telah menafikan tuduhan Perdana Menteri itu.

“Beliau (Khairy) menegaskan yang semua proses perolehan termasuk terma undang-undang telah diteliti oleh Jabatan Peguam Negara dan telah disiasat oleh Jawatankuasa Kira-kira Wang Negara (PAC).

“Ketua Pengarah Kesihatan, Dr Noor Hisham Abdullah juga senada dengan Khairy Jamaluddin.

“Katanya (Dr Noor Hisham), “ada (laporan setebal) 521 muka surat dan Pengerusi PAC pun telah membuat pengumuman dan sebagainya. Jadi, siasatan dan sebagainya telahpun dibentangkan kepada PAC.”

Dr Mohd Mazri menjelaskan untuk makluman, PAC pada 1 Disember 2021 telah mengesahkan bahawa urusan perolehan vaksin dilaksanakan secara teratur dan mengikut tatacara kewangan.

Pengerusi PAC ketika itu adalah Ahli Parlimen DAP, Wong Kah Woh, bukan pemimpin Bersatu atau PAS, katanya.

“Wakil tetap Jabatan Peguam Negara dan Nurul Izzah (anak Anwar) pun ada sebagai anggota PAC.

“Laporan setebal 521 muka surat telah dibuat. Keputusan peroleh vaksin itu juga telah dibawa ke Jemaah Menteri sebelum ini untuk kelulusan. semua mengikut prosedur. Apa yang Anwar nak cuba nafikan?”

Dr Mohd Mazri berkata Anwar kemudian berkata, “My statement was given based on what was furnished to me by the Health Ministry and Cabinet. Then let the investigation body investigate wherever it is true or not”.


Gempa bumi Taiwan, amaran tsunami tidak libatkan Malaysia

Malaysia tidak terlibat dalam amaran tsunami yang dikeluarkan hari ini susulan gempa bumi kuat berukuran 6.9 pada skala Richter di Taiwan.

Dalam satu makluman, Jabatan Meteorologi Malaysia (MetMalaysia) berkata pusat gempa tersebut tersebut terletak 23.2° Utara dan 121.3° Timur dengan kedalaman 10 kilometer.

Ia terletak 75 kilometer Tenggara dari Chiayi,Taiwan.

Bagaimanapun, MetMalaysia memberitahu tiada ancaman tsunami kepada Malaysia.

Terdahulu, media melaporkan Kajian Geologi Amerika Syarikat (USGS) memaklumkan kejadian yang berlaku pukul 2.44 petang tadi adalah paling kuat setakat ini dengan kedalaman 10 km (6.2 batu).

Agensi Meteorologi Jepun mengeluarkan amaran tsunami bagi pulau terpencil berhampiran Taiwan, selain meramalkan ombak setinggi semeter dijangka tiba kira-kira jam 4.00 petang (waktu tempatan).

Jabatan Kaji Cuaca Taiwan memaklumkan gegaran kuat berukuran 6.4 magnitud juga berlaku di daerah Taitung, petang semalam namun tiada kemalangan jiwa dilaporkan.


Kes baharu melonjak tinggi

Jumlah jangkitan Covid-19 di seluruh Malaysia dalam tempoh 24 jam sehingga 12 tengah hari tadi melonjak lagi ke paras tertinggi sejak wabak itu melanda negara awal tahun lalu.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu 17,786 kes baharu direkodkan di seluruh negara menjadikan keseluruhan kes sejak awal tahun lalu kepada 1,113,272 kes.

Katanya Selangor, Kuala Lumpur, Sabah, Kedah dan Johor terus mencatat angka tertinggi kes baharu.

Sementara kes jangkitan baharu di Perlis pula meningkat dua hari berturut-turut daripada 13 kes semalam kepada 16 kes hari ini. Perlis sebelum ini pernah tidak mencatatkan kes baharu Covid-19.

Berdasarkan data yang diterbitkan Kementerian Kesihatan hari ini 11 negeri dan Wilayah Persekutuan merekodkan peningkatan kes.

Terengganu mencatatkan peningkatan tertinggi apabila merekodkan 883 kes dalam tempoh 24 jam lalu berbanding 258 kes semalam, sementara kes di Kedah, Johor, Pahang, Melaka dan Pulau Pinang turut melonjak.


Pengeluaran KWSP: Lebih baik Anwar baca PN BEST, kata Radzi Jidin

Pengeluaran wang daripada akaun Kumpulan Wang Simpanan Pekerja (KWSP) secara bersasar sememangnya tidak ada dalam manifesto Perikatan Nasional (PN BEST) yang dilancarkan 6 November lalu.

Sebaliknya perkara berkenaan dinyatakan oleh Pengerusi Perikatan Nasional Tan Sri Muhyiddin Yassin ketika menjawab soalan dalam sesi libat urus selepas pelancaran PN BEST di Shah Alam.

Sehubungan itu, Pengerusi Jawatankuasa Tawaran Perikatan Nasional Datuk Dr Radzi Jidin meminta Pengerusi Pakatan Harapan Datuk Seri Anwar Ibrahim membaca buku manifesto PN BEST sebelum mengeluarkan kenyataan mengenai KWSP itu supaya tidak memberi maklumat salah.

“Beliau (Anwar) tak baca manifesto. (Oleh itu) saya seru Datuk Seri Anwar Ibrahim, bacalah dahulu baru beri komen,” katanya ketika ditemui pemberita selepas turun berkempen di pasar malam Presint 2, di Putrajaya hari ini (Selasa, 8 November 2022).

Dr Radzi yang juga calon Perikatan Nasional bagi kerusi Parlimen Putrajaya berkata, Anwar wajar meneliti manifesto lawan sebelum mengeluarkan sebarang pandangan.

“Jadi saya harap pihak media boleh bantu secara jelas. Apabila nak buat sesuatu kita ambil pelbagai aspek dan terbuka untuk menerima pandangan,” kata Radzi yang juga Naib Presiden Bersatu.

Anwar pada Isnin menyindir cadangan Perikatan Nasional untuk melaksanakan penilaian semula pengeluaran KWSP secara bersasar sekiranya berjaya membentuk kerajaan selepas PRU-15.

Presiden PKR berkata, tawaran PN itu dilihat jelas cuba menekan rakyat yang ketika ini terhimpit akibat kemelesetan ekonomi hingga menyebabkan kenaikan mendadak harga barangan.

Sebelum ini, dalam sesi libat urus itu, Muhyiddin berkata Perikatan Nasional bersedia mempertimbangkan untuk membenarkan pengeluaran KWSP secara bersasar jika dipilih oleh pengundi menjadi Kerajaan Persekutuan selepas 19 November ini.

Menurutnya walaupun pengeluaran KWSP tidak dimasukkan ke dalam manifesto tetapi ia akan dikaji setelah menerima permintaan daripada orang ramai.

“Antara perkara yang berbangkit ialah minta supaya abah ni benarkan lagi sekali pengeluaran KWSP. Tak ada dalam manifesto… tapi dulu pun kita buat pun tak ada dalam manifesto… insya-Allah bila mana kita menang antara perkara yang kita akan lihat balik semula ialah tentang KWSP bersasar.

“Kalau kita lihat yang dahulu, kita dah benarkan berapa kali… I-Sinar, I-Lestari… walaupun awalnya agak sukar tapi lepas itu dipersetujukan,” katanya menjawab soalan peserta pada dialog selepas melancarkan Tawaran PN BEST bertemakan “Prihatin, Bersih dan Stabil: Malaysia Gemilang” yang merangkumi 12 tunjang utama, 30 pendekatan dan 234 tawaran.


Kerajaan madani Anwar ‘tidur atas katil orang sesuka hati’

Kerajaan Madani yang ada hari ini nampaknya sedang mengamalkan dasar diskriminasi kepada negeri-negeri pembangkang.

Peruntukan disekat, agensi Kerajaan Persekutuan tertentu tidak dibenarkan berurusan dengan Ahli Parlimen Pembangkang termasuk agensi Kerajaan Negeri. Mesyuarat berkaitan pembangunan di daerah tidak dibenarkan jemput Ahli Parlimen Pembangkang.

Semua arahan diskriminasi ini dipercayai berlaku secara lisan daripada YB Menteri berkenaan.

Ada juga beberapa orang Menteri yang hadir ke negeri pembangkang atas nama Menteri, urusan rasmi kerajaan, tetapi tidak memaklumkan atau menjemput atau bertemu YAB Menteri Besar negeri berkenaan.

(Hanya YB Senator Dato’ Seri Tengku Zafrul sahaja yang penuh beradab buat kunjung hormat bertemu YAB MB Kedah baru-baru ini).

Adakah konsep ‘Madani’ membenarkan kita masuk rumah orang, duduk memasak di dapur, masuk bilik tidur orang, tidur atas katil orang ikut suka hati kita?

Adakah konsep ‘Madani’ hanya menghormati pengundi yang mengundi PHBN sahaja, dan menafikan hak rakyat lain yang tidak mengundi mereka?
Jika benar, maka dasar diskriminasi ini sudah lapuk, kuno dan ditolak oleh rakyat.

Diskriminasi yang berselindung disebalik nama ‘Madani’ atau Perpaduan ini hanyalah semata-mata helah seolah-olah ada dendam kesumat membara yang sedang menyala dan membakar dengan penuh jahat.

Amatlah pelik sekali.

Sepatutnya kita berlumba untuk buat baik. Bukannya berlumba-lumba untuk buat jahat. Melainkan jika memang benar-benar jahat.

Afnan Hamimi,
Ahli Parlimen Alor Setar

Tulisan ini adalah pandangan peribadi penulis yang dipetik daripada Facebook beliau, dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Pemuda UMNO kritik penubuhan Pasukan Khas Jihad diumum Ismail Sabri

Pembentukan Pasukan Khas Jihad Tangani Inflasi yang diumumkan Perdana Menteri Datuk Seri Ismail Sabri Yaakob menerima kritikan Pemuda UMNO hari ini.

Ketuanya, Datuk Asyraf Wajdi Dusuki mempertikaikan penubuhan jawatankuasa tersebut yang disifatkannya bertindan walhal sebelum ini sudah ada jawatankuasan yang berperanan sama seperti Majlis Pemulihan Ekonomi, Majlis Tindakan Ekonomi, Majlis Kos Sara Hidup dan lain-lain.

Asyraf menyifatkan penubuhan jawatankuasa yang diumumkan Ismail Sabri itu membazir kerana menelan belanja jutaan ringgit.

“Persoalannya, apakah peranan Majlis Pemulihan ekonomi, Majlis Tindakan Ekonomi, Majlis Kos Sara Hidup dan lain-lain yang memakan jutaan kos?

“Malah, banyak bidang kuasa juga nampak bertindan selain menteri-menteri sama juga dalam semua majlis ini,” katanya dalam satu kenyataan, hari ini.

Terdahulu, Ismail Sabri mengumumkan penubuhan Pasukan Khas Jihad Tangani Inflasi bagi membantu rakyat menghadapi cabaran peningkatan kos sara hidup.

Pasukan khas dipengerusikan Menteri Komunikasi dan Multimedia, Tan Sri Annuar Musa, itu berperanan mengumpul maklumat daripada kementerian, agensi dan orang ramai bagi merangka strategi serta menyelaras tindakan menyelesaikan isu berkaitan inflasi, khususnya mengawal kenaikan harga barang dengan lebih berkesan.

Dalam pada itu, Asyraf mencadangkan tujuh strategi yang perlu dilaksanakan Pasukan Khas Jihad Tangani Inflasi untuk menangani isu kenaikan harga barang ketika ini.

Antara strategi itu termasuklah meningkatkan keyakinan terhadap ringgit dan melaksanakan pendekatan ampuh untuk menarik pelabur untuk melabur dalam negara.

Pasukan khas tersebut akan bertanggungjawab mengumpul data daripada semua kementerian, agensi berkaitan dan orang ramai bagi merangka strategi dan menyelaras usaha untuk mengatasi inflasi dan kesannya terhadap harga barang.

Pasukan petugas lain termasuk Menteri Kewangan Datuk Seri Tengku Zafrul Abdul Aziz; Menteri Pertanian dan Industri Makanan Datuk Seri Ronald Kiandee; Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi; Menteri di Jabatan Perdana Menteri (Ekonomi) Datuk Seri Mustapa Mohamed; dan Ketua Setiausaha Negara Tan Sri Mohd Zuki Ali.

Malaysia kini sedang menghadapi krisis kos sara hidup di mana harga makanan ruji dan keperluan meningkat secara mendadak dan stabil sejak awal tahun.


Bernama TV, RTM temu bual PM eksklusif esok kupas isu Covid-19, PKP

RTM dan Bernama TV malam esok akan menemu bual Perdana Menteri Tan Sri Muhyiddin Yassin secara ekslusif bagi mengupas isu-isu berkaitan pelaksanaan Perintah Kawalan Pergerakan (PKP) dan usaha-usaha kerajaan menangani pandemik COVID-19.

Program Bicara Khas Cabaran Pandemik Covid-19 Ekslusif Bersama-sama Perdana Menteri akan menyentuh persoalan konsistensi prosedur operasi standard (SOP) dan mekanisme penetapannya, kelangsungan ekonomi negara pada era pandemik serta momentum Program Imunisasi Covid-19 Kebangsaan.

Menurut laporan Bernama, temu bual eksklusif tersebut akan dihoskan oleh Wan Syahrina Wan Ab Rahman daripada Bernama TV bersama Terrence Dass (RTM) yang disiar pada pada 9 malam esok (23 Mei).

Bernama TV juga akan menyiarkan siaran ulangan temu bual eksklusif itu pada 2 pagi, 8 pagi dan 4 petang Isnin (24 Mei), 12 tengah malam Selasa (25 Mei) serta 9.30 pagi dan 5 petang Rabu (26 Mei).

Siaran Bernama TV boleh diikuti di Astro 502, myFreeview 121, unifi TV 631, Live Facebook & YouTube Bernama TV.


Rayuan mangsa banjir di Ipoh, minta bantuan baiki rumah

Mangsa banjir di beberapa daerah di Ipoh baru-baru ini merayu bantuan untuk membaiki rumah mereka yang rosak teruk akibat bencana baru-baru ini yang melanda.

Penduduk di Rancangan Perkampungan Tersusun (RPT) Chepor, Ipoh menyifatkan banjir baru-baru ini terburuk pernah dialami mereka sejak 40 tahun menetap di situ dan memohon agar pihak berwajib untuk melihat kerosakan kediaman dialami mereka dan menghulurkan bantuan sepatutnya.

Selain kerosakan harta benda seperti barang elektrik dan pakaian, rumah mangsa banjir juga rosak kerana banjir yang naik sehingga ke bumbung rumah mereka.

Seorang peniaga Ahmad Firdaus Majid, 46, yang ditemui Bernama di sini berkata, mereka sekeluarga amat berterima kasih dengan bantuan ramai, namun apa yang amat diperlukan kini adalah bantuan bagi membaiki banyak kerosakan akibat banjir.

Seorang warga emas Marliah Nadi, 72, berkata selama lebih 40 tahun menetap di sini, dia tidak pernah mempunyai pengalaman berhadapan dengan banjir kilat yang serius sehinggakan banyak barang di rumah perlu dibuang, kerana kebanyakannya diperbuat daripada kayu yang mudah rosak akibat banjir.

“…. banyak terpaksa dibuang, hampir penuh satu lori. Peralatan elektrik seperti mesin basuh dan peti ais pula masih tidak dapat dipasang lagi kerana saya risau terkena renjatan elektrik,” katanya dipetik laporan Bernama.

Selasa lepas, puluhan penduduk kawasan berkenaan terpaksa berpindah ke Pusat Pemindahan Sementara (PPS) di Sekolah Kebangsaan Sri Klebang akibat banjir dan mereka hanya dapat kembali ke kediaman masing-masing dua hari kemudiaan.


MySejahtera Rosmah jingga, kes rasuah ditangguh dua hari

Perbicaraan kes rasuah Datik Seri Rosmah Mansor di Mahkamah Tinggi Kuala Lumpur hari ini, berkaitan pembekalan projek solar hibrid kepada 369 sekolah di luar bandar di Sarawak, ditangguhkan setelah menjadi kontak rapat kepada kes Covid-19.

Keputusan itu dibuat Hakim Mohamed Zaini Mazlan yang turut melapangkan perbicaraan yang dijadualkan esok setelah peguam Rosmah, Datuk Jagjit Singh memberitahu mahkamah bahawa status MySejahtera anak guamnya berwarna jingga.

“Anak guam saya hadir hari ini dan kami menyuruh beliau tunggu di dalam kereta sama ada Yang Arif mahu meneruskan prosiding atau melapangkan perbicaraan. Status MySejahtera suami beliau (Datuk Seri Najib Razak) adalah merah,” kata peguam itu.

Memetik Bernama, Jagjit bagaimanapun berkata beliau tidak tahu status MySejahtera Datuk Seri Najib Razak berwarna merah atau tidak.

Hakim berkata warna merah bermakna individu terlibat didapati positif Covid-19, namun peguam menjawab beliau tidak pasti.

Hakim Mohamed Zaini berkata mengikut prosedur operasi standard (SOP) kompleks mahkamah itu hanya individu mempunyai paparan status MySejahtera berwarna biru dibenarkan masuk manakala individu yang menjadi kontak rapat atau kasual, tidak dibenarkan.

“Walaupun saya menegaskan beliau (Rosmah) untuk masuk ke dalam bangunan, namun pihak keselamatan di tingkat bawah tidak akan membenarkan beliau masuk, jadi mereka boleh membantah keputusan saya. Ini adalah peraturan ketat yang saya perlu patuhi. Jadi, saya akan melapangkan persidangan hari ini dan esok,” kata hakim itu.

Beliau turut mengarahkan peguam bela supaya menyemak dan mengemas kini status MySejahtera Rosmah kerana perbicaraan perlu diteruskan pada Jumaat ini.

“Ini tanggungjawab yang perlu anda pikul… anda perlu memastikan anak guam anda mengemas kini status MySejahtera beliau dan memaklumkan kepada mahkamah mengenai sebarang perkembangan terkini. Jika statusnya biru (berisiko rendah), kami akan meneruskan perbicaraan pada Jumaat,” katanya.

Terdahulu, Timbalan Pendakwa Raya Kanan Datuk Seri Gopal Sri Ram memberitahu mahkamah, beliau telah dimaklumkan oleh peguam bela bahawa Rosmah telah menjadi kontak rapat dengan individu yang menghidap Covid-19.

“Saya serahkan sepenuhnya kepada Yang Arif kerana kami bersedia untuk meneruskan pemeriksaan balas ke atas Rosmah, tetapi bergantung kepada keputusan Yang Arif,” katanya.

Sementara itu, Hakim Mohamed Zaini turut meminta pihak pembelaan menjelaskan kepada mahkamah mengenai alasan Rosmah gagal pulang ke tanah air selepas lawatannya ke Singapura pada 21 November sebagaimana yang diperintahkan oleh mahkamah pada Oktober lepas.

“Daripada berita yang saya baca di akhbar, mengikut perintah yang saya keluarkan pada 15 Oktober 2021, adakah anda ingin menjelaskannya? Kerana menurut arahan yang saya berikan itu, anak guam anda sepatutnya pulang ke Malaysia pada atau sebelum 21 November, dan berdasarkan apa yang saya baca di akhbar beliau tidak kembali pada tarikh tersebut.

“Tetapi perkara itu bagi saya, ia hanya khabar angin, saya ingin mendengar daripada anda sendiri Datuk Jagjit,” kata hakim itu.

Jagjit menjelaskan bahawa terdapat perubahan dalam rancangan perjalanan anak guamnya itu susulan perubahan pada peraturan kuarantin di bawah Laluan Perjalanan Lengkap Vaksin (VTL) yang baharu antara Malaysia dan Singapura dan beliau mewakili Rosmah memohon maaf kepada mahkamah.

Hakim Mohamed Zaini berkata perintah mahkamah itu mesti dipatuhi pada setiap masa.

“Saya faham mengenai perubahan dasar kerajaan… bagaimanapun, perintah saya tidak berubah. Perintah itu tidak dikeluarkan jika kami membenarkan ia dilanggar. Anda sebagai peguam, sekurang-kurangnya selama 30 hingga 40 tahun…anda sepatutnya lebih arif,” kata hakim.

Pada 15 Oktober lalu, Hakim Mohamed Zaini membenarkan permohonan Rosmah untuk memulangkan sementara pasportnya bagi membolehkannya ke Singapura untuk melawat anak sulungnya, Nooryana Najwa, yang melahirkan anak keduanya.

Hakim Mohamed Zaini berkata Rosmah mesti pulang ke Malaysia sebelum atau pada 21 November dan pasport beliau mesti dikembalikan ke mahkamah sebelum atau pada 6 Disember 2021.

Rosmah, 69, menghadapi pertuduhan meminta RM187.5 juta dan dua pertuduhan menerima suapan berjumlah RM6.5 juta daripada Pengarah Urusan Jepak Holdings Sdn Bhd Saidi Abang Samsudin melalui bekas pembantunya Datuk Rizal Mansor sebagai ganjaran membantu Jepak Holdings untuk mendapatkan projek bernilai RM1.25 bilion untuk membekalkan tenaga hibrid solar kepada 369 sekolah luar bandar di Sarawak.


Anwar pun sangsi niat MUDA mahu sertai PH: Laporan

Pengerusi Pakatan Harapan (PH) Datuk Seri Anwar Ibrahim mengakui wujud sentimen yang kuat di dalam PKR yang menolak kemasukan Parti Ikatan Demokratik Malaysia (MUDA) sebagai parti komponen gabungan itu.

Bukan itu sahaja, malah Presiden PKR itu sendiri menzahirkan rasa sangsi terhadap niat dan hasrat MUDA khususnya membabitkan pemimpinnya apabila mahu menyertai gabungan itu, lapor BH.

Sebelum ini, pemimpin dan akar umbi Anak Muda Keadilan (AMK) menyatakan penolakan mereka terhadap parti pimpinan Ahli Parlimen Muar Syed Saddiq Syed Abdul Rahman untuk menyertai PH sebagai parti komponen kelima, selepas PKR, DAP, AMANAH dan Pertubuhan Kinabalu Progresif Bersatu (UPKO).

Terbaharu, Pengarah Strategi AMK PKR Bryan Ng Yih Miin berkata terdapat pelbagai sebab anak muda enggan menerima MUDA sebagai sebahagian daripada gabungan terbesar pembangkang.

Ng mendakwa MUDA secara terbuka bercakap mengenai bertanding di Parlimen Petaling Jaya yang dimenangi oleh Maria Chin Abdullah daripada PKR pada PRU-14.

“Mesti ada perbincangan tertutup mengenai perkara seperti ini, bukan secara terbuka di Twitter. Tiada kematangan daripada mereka apabila melibatkan perkara seperti ini,” katanya.

Mengulas lanjut, Anwar bagaimanapun berkata permohonan MUDA untuk menganggotai PH tidak akan diketepikan, sebaliknya memerlukan waktu untuk mengkaji dan menelitinya.

“Kita harus berlapang dada. Sentimen (penolakan) dalam PKR tak mudah. Dia bagi contoh pemimpinnya, dulu mari kita lawan 1MDB (1Malaysia Development Berhad). Kemudian bangkit sokong (Tun Dr) Mahathir (Mohamad), tapi bila giliran saya tidak sokong saya.

“Tapi tidak semua jemaah MUDA. Orang boleh berubah, orang boleh taubat. Konklusinya, biarlah pimpinan (PH) teliti, bincang bawa dalam sidang, apa kebaikannya, apa kemungkinannya,” katanya menurut BH.

Beliau berkata demikian ketika menjadi panel pada Sesi Townhall Pentas Interaksi Anak Muda di Pusat Alumni Universiti Malaysia di Kuala Lumpur, hari ini.

“Saya tidak fikir kalau orang ada hasrat yang baik dengan kita, kita bongkar kisah lama. Angkatan muda sekarang lebih positif. Kita harus beri ruang untuk bincang dengan semanagat membina satu kekuatan menghadapi pilihan raya akan datang,” katanya.


Bila PM mengaku hilang majoriti? Zahid jangan buat malu lagi selepas di PBB

Zahid Hamidi yang mengetuai UMNO dengan keahlian tiga juta orang.

Tiba-tiba sahaja jam 10.45 malam tadi Presiden ‘caretaker’ UMNO, Ahmad Zahid Hamidi memuat naik kenyataan mengucapkan penghargaan kepada Perdana Menteri Tan Sri Muhyiddin Yassin.

Tetapi penghargaan itu penuh pembohongan yang jelas menunjukkan kebodohan diri sendiri dan penyokongnya. Kenyataannya berbunyi:

“UMNO mengucapkan penghargaan atas pengakuan YB Pagoh yang akhirnya secara terbuka bahawa beliau sudah tidak lagi mempunyai sokongan majoriti Ahli Parlimen.”

Tertanya-tanya juga bila Perdana Menteri (PM) membuat pengakuan itu. Apabila dicari di mana pengakuan itu dibuat, seorang rakan berkata “tak perlu cari… memang tidak ada pun PM kata macam tu… hanya Zahid yang tunjuk bodoh… macam masa berucap di PBB dulu”.

Dalam point ke 13 pengumumannya semalam PM berkata:

“Namun, malangnya dalam keadaan saya dan rakan-rakan dalam Kabinet berhempas pulas mengurus pandemik, beberapa Ahli Parlimen telah menarik sokongan kepada saya. Ini menimbulkan keraguan tentang keabsahan saya sebagai Perdana Menteri dan kedudukan Kerajaan Perikatan Nasional sebagai kerajaan yang memerintah.”

Yang bermaksud penarikan sokongan itu hanya menimbulkan keraguan terhadap keabsahannya sebagai PM sahaja.

Hanya disebabkan ‘keraguan’ dan bukannya hilang majoriti, lalu PM pun mengulas bahawa beliau boleh mengambil dua tindakan iaitu meminta Parlimen dibubar atau beliau meletak jawatan.

BACA SINI: Bersama Memulihkan Negara

Mungkin Zahid mengambil point ke 17 ucapan PM untuk mendakwa Muhyiddin hilang majoriti. Point itu menyatakan:

“Namun, sehingga saat ini tiada seorang pun Ahli Dewan Rakyat lain yang dapat membuktikan dia mendapat sokongan majoriti Ahli Dewan Rakyat untuk membolehkan Kebawah Duli Yang Maha Mulia Seri Paduka Baginda Yang di-Pertuan Agong melantik Perdana Menteri baharu.”

“…tiada seorang pun Ahli Dewan Rakyat lain…”. Maknanya selain daripada Muhyiddin dan Ahli-Ahli Parlimen kerajaan Perikatan Nasional (PN), maka tidak ada Ahli Parlimen yang memiliki sokongan majoriti untuk dilantik menjadi PM. Anwar Ibrahim tiada majoriti, apa lagi Zahid dan Dr Mahathir Mohamad atau Shafie Apdal.

Katakanlah. Pihak yang menentang PM sekarang ini terpecah kepada kem PH, kem UMNO dan kem Warisan/Pejuang. Kem PH lebih besar berbanding dua kem lagi, tetapi masih tidak mempunyai kerusi yang lebih daripada kerajaan PN.

Maka tidak boleh dikatakan PH mempunyai majoriti lebih besar, kecuali jika kem UMNO, Warisan dan Pejuang menyokong. Tapi mahukah Warisan dan Pejuang menyokong dengan adanya kumpulan kleptokrasi UMNO di dalamnya jika membentuk kerajaan?

Pendek kata PH tiada sokongan majoriti; Kem UMNO tiada sokongan majoriti; dan Kem Warisan/Pejuang tiada sokongan majoriti untuk salah seorang daripada Ahli Parlimennya dilantik menjadi PM. Ini yang dimaksudkan Muhyiddin apabila mengatakan “…tiada seorang pun Ahli Dewan Rakyat lain…”.

Jika pun ada Ahli Parlimen penentang yang mempunyai sokongan lebih dua kerusi sahaja, adakah ini kerajaan yang stabil? Kerajaan sebegini bila-bila masa boleh tumbang juga dan PM baharu perlu dilantik semula. Jadi Malaysia ini tak ada kerja lain, selain melantik PM baharu sedangkan rakyat merana akibat Covid-19.

Itupun Zahid tidak boleh baca? Patutlah satu negara malu apabila dia berucap di PBB dahulu hingga ada netizen yang memberi komen “It is very painful watching Zahid Hamidi struggling with his pronunciations, felt like his tongue was going to launch out of his mouth at any moment”. Tapi ada juga yang berterima kasih kepada Zahid atas ucapannya itu kerana membuatkan mereka boleh ketawa.

Zahid berucap di Pertubuhan Bangsa-Bangsa Bersatu pada 2016 lalu.

Dan yang lain-lain dalam ucapan PM semalam hanya penjelasan yang tidak boleh digunakan untuk menunjukkan beliau membuat pengakuan hilang majoriti seperti didakwa Zahid.

Macam mana boleh memimpin pertubuhan seramai tiga juta ahli, jika pemahaman terhadap maksud ucapan itu pun tidak boleh difahami. Kasihan kepada ahli-ahli UMNO akar umbi.

Perlu jika kita ingat bahawa tidak semua Ahli Parlimen daripada PH yang disertai DAP, PKR dan AMANAH, menolak kepimpinan Muhyiddin sebagai Perdana Menteri. Ada Ahli Parlimen DAP yang tidak mahu Anwar bekerjasama dengan kem Zahid.

Mereka kekal tidak mahu ‘Kluster Kleptokrat’ kembali mentadbir negara. Jika mereka menyokong bererti mereka akan kehilangan undi dan sokongan masyarakat Cina. Ada Ahli Parlimen yang mahu kerajaan sekarang kekal untuk menyelesaikan masalah ekonomi dan Covid-19 ini. Lagi pula mereka tahu bahawa semua negara di dunia belum berjaya mengatasi masalah Covid-19 ini.

Harap-harap Zahid sekarang ini sudah fasih berbahasa Inggeris untuk dihantar mewakili negara di PBB. Itupun jika Anwar Ibrahim naik menjadi PM. Tidaklah negara mencatat sejarah malu sekali lagi jika Zahid berucap di PBB dalam sebutan yang tidak betul.

Tok Akhi
Pemerhati Politik Kampung

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


KKM luluskan vaksin Sinovac kepada remaja 12 tahun ke atas

Penggunaan vaksin CoronaVac keluaran Sinovac Life Sciences Co. Ltd., China dan Pharmaniaga Lifesciences Sdn Bhd kepada golongan remaja berumur 12 tahun dan ke atas dibenarkan, kata Ketua Pengarah Kesihatan Tan Sri Dr Noor Hisham Abdullah.

Beliau memaklumkan kelulusan bersyarat itu dipersetujui dalam Mesyuarat Pihak Berkuasa Kawalan Dadah (PBKD) kali ke-364 yang bersidang hari ini.

“Bagaimanapun, PBKD menyarankan penggunaan Sinovac dalam kalangan remaja berusia 12 hingga 17 tahun buat masa ini diutamakan kepada remaja tanpa komorbiditi dan yang mempunyai masalah alahan atau tidak sesuai untuk menerima vaksin Comirnaty.

“Ini merupakan vaksin Covid-19 kedua yang diluluskan untuk penggunaan bagi golongan remaja selepas kelulusan sama diberikan kepada vaksin Comirnaty, keluaran Pfizer BioNTech pada Jun lepas,” katanya dalam kenyataan hari ini.

Beliau berkata penilaian bagi penggunaan Sinovac dalam kalangan remaja dengan komorbiditi akan diteruskan sebaik sahaja data yang dikemukakan mencukupi.

Dr Noor Hisham berkata vaksin jenama itu sebelum ini mendapat kelulusan pendaftaran bersyarat bagi penggunaan dalam kalangan individu berumur 18 tahun dan ke atas.

Ketua Pengarah itu menyatakan kelulusan pendaftaran bersyarat ini memerlukan maklumat kualiti, keselamatan dan keberkesanan produk vaksin itu dipantau dan dinilai berdasarkan data-data terkini dari semasa ke semasa.


PH, UMNO tak cakap soal rasuah dan bangsa lagi, takut kena kawan

Pemuda Perikatan Nasional menyindir pelbagai pihak dalam kerajaan PH-UMNO yang tidak lagi bercakap isu-isu rasuah, sebaliknya mendesak penubuhan Suruhanjaya Siasatan Diraja (RCI) menyiasat perbelanjaan RM600 bilion ketika pentadbiran Kerajaan Perikatan Nasional sebelum ini.

Ketua Pemuda Perikatan Nasional Ahmad Fadhli Shaari berpendapat isu rasuah tidak lagi dibincangkan oleh Pakatan Harapan (PH) setelah bekerjasama dengan pihak yang sebelum ini mereka dakwa sebagai perasuah dan penyamun wang rakyat.

Sementara UMNO pula tidak bercakap lagi mengenai membela agama dan bangsa kerana parti itu sudah mengkhianati amanah rakyat apabila menerima DAP – parti yang mereka pernah kata rasis dan bahaya – sebagai teman baharu.

Dalam satu kenyataan di facebook beliau hari ini (4 Disember 2022), Ahmad Fadhli membuat sindiran tajam terhadap pemimpin PH dan UMNO yang menggesa RCI berkenaan ditubuhkan, dan mengetepikan agenda pembangunan ekonomi rakyat yang dilaung-laungkan sebelum ini.

“Saya sangat-sangat setuju. Tubuhkan segera. Jangan berlengah lagi. Ketepikan dulu agenda ekonomi rakyat.

“Kita siasat dulu sehingga ke akar umbi. Inilah idea paling bagus kerajaan PH-BN setakat ini,” katanya sebagai mengulas desakan penubuhan RCI itu yang dikaitkan dengan tuduhan perbelanjaan mewah oleh Perikatan Nasional ketika Pilihan Raya Umum Ke-15 (PRU-15) baru-baru ini.

“Nak bercakap soal rasuah, nanti terkena geng sendiri. Soal pembelaan agama dan bangsa, nanti ada yang tak puas hati.”

Ahmad Fadhli yang juga Ahli Parlimen Pasir Mas dan Ketua Dewan Pemuda PAS Pusat itu turut mengingatkan supaya bekas Menteri Kewangan Tengku Datuk Seri Zafrul Tengku Abdul Aziz, turut dipanggil memberi keterangan jika RCI itu ditubuhkan.

Tengku Zafrul yang kalah di Parlimen Kuala Selangor kepada bekas Menteri Kesihatan Datuk Seri Dr Dzulkefly Ahmad, kini dilantik sebagai Menteri Perdagangan Antarabangsa dan Industri dalam pentadbiran Anwar.

“Jangan lupa, panggil juga YB Senator Tengku Zafrul yang juga Menteri Kewangan pada masa itu,” katanya lagi.

Terdahulu, bekas Perdana Menteri kelapan yang juga Pengerusi Perikatan Nasional Tan Sri Muhyiddin Yassin menegaskan, semua wang itu dibelanjakan untuk membantu rakyat dan beliau juga tidak bimbang atau takut jika ada pihak mahu menyiasat kerana semua perbelanjaan dibuat mengikut dasar perolehan yang ditetapkan.

Manakala, bekas Perdana Menteri kesembilan yang juga Naib Presiden UMNO, Datuk Seri Ismail Sabri Yaakob menerusi ciapan di Twitter sebelum ini turut menjelaskan, perbelanjaan langsung kerajaan ketika itu hanya sebanyak RM110 bilion dan peruntukan berkenaan diluluskan di Parlimen secara sebulat suara.

Ismail Sabri juga menolak dakwaan pakej rangsangan tidak direkodkan dalam akaun kerajaan dari 2020 hingga 2022, sebaliknya menegaskan nilai keseluruhan lapan pakej rangsangan adalah RM530 bilion, sebahagian besar tidak membabit perbelanjaan kerajaan seperti moratorium pinjaman oleh bank.


Azeez Rahim belum bebas, kenyataan peguam hanya hujahan: SPRM

Mahkamah belum membebaskan bekas Pengerusi Tabung Haji, Datuk Seri Abdul Azeez Abdul Rahim daripada tuduhan rasuah dan pengubahan wang haram, kata Suruhanjaya Pencegahan Rasuah Malaysia (SPRM).

SPRM dalam satu kenyataan yang dikeluarkan hari ini memaklumkan kes berkenaan masih dibicarakan di mahkamah dan kenyataan oleh peguam Abdul Azeez di Mahkamah Rayuan semalam, hanya hujahan terhadap kes rayuan.

“Merujuk kepada kenyataan peguam bela bekas Pengerusi Tabung Haji, Datuk Seri Abdul Azeez Abdul Rahim, Amer Hamzah Arshad yang berhujah di Mahkamah Rayuan semalam bahawa analisis laporan kewangan oleh Suruhanjaya Pencegahan Rasuah Malaysia (SPRM) sebelum ini membebaskan anak guamnya daripada dakwaan rasuah, SPRM ingin menegaskan bahawa kenyataan tersebut hanya hujahan dan belum diputuskan oleh mahkamah.

“Abdul Azeez sebelum ini dihadapkan ke Mahkamah Sesyen Kuala Lumpur atas 13 tuduhan rasuah dan pengubahan wang haram. Bagaimanapun, Mahkamah Tinggi Kuala Lumpur pada 12 Mac lalu menolak permohonannya untuk membatalkan kesemua tuduhan tersebut,” kata SPRM.

Menurut kenyataan itu, rayuan terhadap keputusan Mahkamah Tinggi Kuala Lumpur yang menolak permohonan itu kemudiannya didengar di Mahkamah Rayuan semalam.

SPRM berkata susulan daripada itu, laporan media yang memetik hujahan tersebut seolah-olah menggambarkan Abdul Azeez telah bebas daripada kesemua pertuduhan rasuah dan pengubahan wang haram sedangkan mahkamah belum membuat keputusan berhubung kes berkenaan.

“SPRM berharap orang ramai agar tidak membuat sebarang spekulasi berhubung kes tersebut yang masih dalam perbicaraan sebelum mahkamah mendengar hujah balasan pendakwaan terhadap penghujahan pasukan peguam Abdul Azeez pada 6 Oktober depan,” kata SPRM.


Media sosial dunia tanpa sempadan

Hampir semua orang mempunyai sekurang-kurangnya satu akaun media sosial. Media sosial ini memainkan peranan penting bagi masyarakat.

Pada masa kini, secara keseluruhannya, media sosial mempunyai tempat di setiap pekerjaan tanpa mengira usia tua dan muda.

Anak kecil seawal usia enam bulan telah pun didedahkan dengan penggunaan media sosial.

Friendster dan MySpace adalah antara jaringan sosial yang dicipta awal untuk perhubungan sosial yang menggabungkan masyarakat sosial sebelum wujudnya Facebook, Twitter dan Instagram.

Aplikasi-aplikasi itu lebih moden dan diperbaiki sejajar dengan perkembangan teknologi serta diperbaharui dalam tahap keberkesanan dan berfokus, bukan sahaja dalam hubungan sesama manusia malah dalam bidang perniagaan.

Realitinya, apa saja yang dicipta mengikut arus kemodenan tentu ada kesan dan pengaruh kepada masyarakat. Kesan yang muncul banyak memberikan impak kepada pengguna, sama ada kebaikan mahupun keburukan.

Menurut laporan meltwater.com, seramai 26.8 juta rakyat Malaysia adalah pengguna media sosial yang aktif di platform itu untuk berhubung dengan rakan-rakan dan keluarga, berkongsi pengembaraan dan masakan.

Data dikumpul laman web itu turut menunjukkan rakyat Malaysia menghabiskan masa secara purata hampir tiga jam sehari melayari media sosial.

Malah, ‘kuasa netizen’ Malaysia di media sosial juga begitu dahsyat. Baru-baru ini, sebanyak RM9 juta dana berjaya dikutip bagi membantu seorang bayi berusia sembilan bulan yang menghidap penyakit jarang jumpa, Spinal Muscular Athropy (SMA) Type 1.

Namun, media sosial juga dikatakan mempunyai sisi gelapnya dalam mempengaruhi pengguna khususnya orang muda, remaja dan kanak-kanak.

Mana tidaknya, ramai golongan muda dan kanak-kanak turut terikut-ikut yang mana menurut pakar berpunca daripada keinginan mereka untuk diterima rakan sebaya.

Menurut Pakar Psikologi Kaunseling, Universiti Pendidikan Sultan Idris (UPSI), Dr. Fauziah Mohd. Saad, penggunaan gajet atau media sosial boleh menyebabkan ketagihan jika tidak dikawal kerana platform itu mempunyai pelbagai kandungan yang menarik minat penggunanya.

Katanya, ada pengguna yang berasa seronok apabila hantaran atau perkongsian mereka mendapat perhatian dan ia boleh menyebabkan ketagihan.

“Apa yang membimbangkan ialah pengguna yang ketagih perhatian mula membuat hantaran sesuka hati tanpa memikirkan kesannya kepada diri sendiri atau orang lain.

“Selain itu, perlu ada adab ketika menggunakan media sosial kerana kita tidak tahu bagaimana struktur psikologi orang yang kita berinteraksi di platform itu.

“Mungkin ada orang yang boleh terima, tetapi ada juga sebaliknya sehingga boleh mencetus tekanan dan berpotensi melakukan sesuatu tindakan yang boleh beri kesan buruk terhadap diri mereka,” ujarnya.

Justeru itu, beliau berkata, bagi memastikan orang muda termasuk remaja berkembang secara positif, ibu bapa perlu memantau pengaruh media sosial ke atas anak masing-masing.

Secara ringkasnya, media sosial memberikan kesan dan pengaruh baik serta buruk kepada masyarakat pada masa kini.

Setiap pengguna media sosial mempunyai tanggungjawab masing-masing dalam mengaplikasikan penggunaan media sosial dengan cara tersendiri.

Gunakan kemudahan ini secara seimbang, baik dari segi akademik, fizikal atau mental dan tidak berlebihan sehingga memudaratkan diri. Media sosial adalah tanggungjawab semua.


Lembaga Pengarah 1MDB ‘bersandiwara’, kata saksi kes Najib

Bekas Ketua Pegawai Eksekutif 1Malaysia Development Berhad (1MDB) hari ini memberitahu Mahkamah Tinggi Kuala Lumpur bahawa ahli lembaga pengarah syarikat itu terlibat sama dalam ‘sandiwara’ untuk tidak memasukkan dalam laporan rasmi bahawa dana 1MDB di luar negara adalah milik UMNO.

Mohd Hazem Abd Rahman, saksi ke-10 pendakwaan, berkata demikian ketika pemeriksaan balas oleh peguam mewakili Datuk Seri Najib Razak, Wan Aizuddin Wan Mohammed dalam perbicaraan kes bekas perdana menteri itu berhubung penyelewengan dana 1MDB berjumlah RM2.3 bilion.

Ketika ditanya sebab beliau tidak memasukkan dalam rekod semasa mesyuarat lembaga pengarah 1MDB pada 27 Februari 2014 bahawa dana yang ada di luar negara itu milik UMNO, Mohd Hazem, 49, berkata “itu merupakan rancangan jahat dan tidak sepatutnya dimasukkan dalam rekod.”

Wan Aizuddin: Kamu mendakwa konspirasi ini disertai oleh semua ahli lembaga pengarah?

Mohd Hazem: Ya

Wan Aizuddin: Kamu katakan bahawa apa yang dilaporkan dalam minit mesyuarat itu hanya sekadar lakonan?

Mohd Hazem: Mereka tahu apa yang menjadi taruhan.

Wan Aizuddin: Jadi, apa yang kamu katakan ialah apa juga yang dicatat dalam minit mesyuarat lembaga pengarah (untuk membawa pulang dana dari luar negara) itu hanya sekadar cakap. Adakah kamu kata semua itu satu sandiwara besar?

Mohd Hazem: Ya

Memetik laporan Bernama, saksi itu juga bersetuju dengan cadangan peguam bahawa tidak ada satu sen pun wang yang dibawa balik dari luar negara tersebut dimasukkan ke dalam akaun bank UMNO.

Mohd Hazem juga bersetuju dengan cadangan peguam bahawa beliau tidak pernah mendengar daripada mulut Najib bahawa dana itu kepunyaan UMNO, namun hanya berasaskan pada kenyataan ahli perniagaan dalam buruan Low Taek Jho atau Jho Low dan bekas ketua setiausaha sulit Najib, Allahyarham Datuk Azlin Alias.

Beliau berkata berdasarkan minit mesyuarat 1MDB, pemegang taruh syarikat (Najib) sememangnya berhasrat untuk membawa balik wang di luar negara itu ke Malaysia.

Pada 6 Jan lepas, Mohd Hazem memberi keterangan bahawa 1MDB ditubuhkan bagi faedah UMNO dan perkara itu dimaklumkan kepada beliau oleh Jho Low.

Najib, 67, yang menjalani pembedahan mata minggu lepas, dilihat duduk di dalam kandang tertuduh dengan berkaca mata hitam.

Beliau menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB serta 21 pertuduhan pengubahan wang haram melibatkan jumlah sama.

Perbicaraan di hadapan Hakim Collin Lawrence Sequerah bersambung.


Dulu Anwar desak serap 10,500 doktor kontrak, kini bagaimana?

Hartal Doktor Kontrak (HDK) berkata RM36.3 bilion yang diperuntukkan kepada Kementerian Kesihatan (KKM) dalam Bajet 2023 menunjukkan komitmen kerajaan terhadap penjagaan kesihatan, tetapi langkah penting masih memerlukan penjelasan lanjut.

Antara lain, HDK berkata mesti ada penjelasan jelas berhubung dana untuk kementerian membayar 1,500 pegawai perubatan.

“RM3 bilion untuk pengambilan, ia tidak menyatakan berapa ramai daripada 1,500 itu adalah tetap atau kontrak,” kata jurucakap HDK yang mewakili doktor kontrak itu.

“Pengumuman yang lebih telus amat diperlukan.”

Ketika perbahasan Belanjawan 2022 pada 9 November 2021 lalu, Ketua Pembangkang ketika itu Datuk Seri Anwar brahim, menegaskan perlunya 10,500 doktor kontrak diserapkan sebagai kakitangan tetap memandangkan jasa dan pengorbanan mereka sewaktu Covid-19 dan untuk meningkatkan kualiti perkhidmatan kesihatan.

“Saya mengalu-alukan ada keputusan dan kesungguhan untuk pelaksanaan. Cuma saya katakan di sini seluruh perisytiharan darurat dan belanjawan adalah terkait Covid 19. Belanjawan yang kita luluskan, termasuk belanjawan khas dan tambahan Covid itu mencecah puluhan bilion ringgit.

“Kelompok ini adalah kelompok barisan hadapan, keluhan mereka berlarutan. Sebab itu kita mendesak kerajaan supaya memberikan keadilan kepada mereka. Melantik mereka secara tetap dan implikasi kewangan itu saya tidak fikir menjadi satu alasan munasabah kerana ketirisan dan kebocoran dan perbelanjaan yang tidak berfaedah masih berterusan,” kata Anwar yang kini Perdana Menteri dan Menteri Kewangan.

Jurucakap itu juga menegaskan bahawa walaupun terdapat peningkatan, pembiayaan penjagaan kesihatan Malaysia masih di bawah lima peratus daripada Keluaran Dalam Negara Kasar (KDNK) yang telah disyorkan bagi memenuhi keperluan negara secara mampan.

“Bajet yang diperuntukkan untuk penjagaan kesihatan terlalu sedikit berbanding negara maju yang meletakkan kebajikan rakyat sebagai keutamaan,” kata jurucakap HDK, memetik laporan Malay Mail.

Namun, beliau berkata kumpulan itu berharap peningkatan dana akan membantu mengurangkan kesesakan di hospital awam, dengan mengatakan bahawa kemudahan dan pekerja penjagaan kesihatan sedang diperluaskan ke had mereka.

Beliau juga melahirkan rasa terima kasih HDK atas faedah lain berkaitan kesihatan dalam Bajet 2023, seperti peningkatan pelepasan cukai untuk rawatan perubatan kepada RM10,000 setiap tahun.

Secara berasingan, Persatuan Perubatan Malaysia (MMA) juga menggesa kerajaan untuk memberikan butiran mengenai pengambilan kakitangan KKM yang dinyatakan dalam Bajet 2023.

“Jumlah perjawatan baharu (tetap dan kontrak) yang akan diwujudkan memang meleset daripada jangkaan kami memandangkan terdapat kekurangan tenaga kerja dan bilangan doktor kontrak yang tinggi dalam sistem kesihatan.

“Perlu penjelasan lebih lanjut mengenai 1,500 jawatan yang telah diperuntukkan untuk pegawai perubatan, pegawai pergigian dan ahli farmasi.

“Perlu diingat bahawa walaupun bajet tahun ini lebih tinggi daripada tahun lepas, wabak (Covid-19) kini terkawal dengan baik. Oleh itu kami percaya lebih banyak dana harus tersedia untuk digunakan,” kata MMA dalam satu kenyataan.

MMA juga meminta penjelasan mengenai peruntukan untuk membaiki dan menaik taraf kemudahan penjagaan kesihatan awam.

“Bagaimanapun, kita berharap akan wujud ketelusan dalam perbelanjaan bagi tujuan ini dan tindakan susulan bagi memastikan ia dilaksanakan dengan baik.

“Kami berharap akan ada pecahan yang disediakan mengenai peruntukan bagi setiap kemudahan penjagaan kesihatan dan garis masa untuk unjuran siap. Butiran ini harus diletakkan di domain awam,” kata MMA.


320 penunjuk perasaan antikudeta maut ditembak tentera Myanmar

Lebih 320 orang awam, terutama penunjuk perasaan terbunuh selepas tentera menghalang demonstrasi antikudeta yang masih berlangsung di beberapa bandar di Myanmar.

Menurut angkat terbaharu yang dikeluarkan pemerhati hak asasi manusia, kira-kira 2,981 penunjuk perasaan ditangkap, didakwa dan dihukum selepas tentera merampas kuasa pada 1 Februari lalu.

“320 kini disahkan terbunuh dalam penentangan terhadap rampasan kuasa oleh junta tentera,” kata pertubuhan bantuan tahanan politik yang berpangkalan di Thailand, semalam.

Pertubuhan itu dalam satu kenyataan berkata, tunjuk perasaan diadakan pada sebelah malam, tetapi berdepan tindakan keras daripada pihak tentera.

“Orang ramai ditembak mati, cedera dan ditangkap. Ketika rejim yang tidak sah berusaha menghentikan tunjuk perasaan, ramai anggota polis dan tentera dikatakan bertindak kejam terhadap orang ramai,” kata pertubuhan itu.

Tentera Myanmar yang lebih dikenali sebagai Tatmadaw, melancarkan rampasan kuasa pada waktu subuh 1 Februari lalu, dengan menahan pemimpin Liga Nasional dan aktivis masyarakat.

Juntera tentera kemudian mengisytiharkan keadaan darurat sepanjang tahun.

Rampasan kuasa itu mencetuskan demonstrasi di seluruh negara yang bertukar ganas setelah pasukan junta melepaskan tembakan untuk meleraikan penunjuk perasaan.

Daripada 320 yang terbunuh, hampir 20 berusia di bawah 18 tahun. Banyak yang cedera sementara harta benda bernilai jutaan dolar telah rosak,” kata pertubuhan itu. – Agensi


Covid-19: Kes harian di Singapura melonjak semula

Kes baharu Covid-19 di Singapura kembali menunjukkan trend peningkatan sejak beberapa hari lalu, menepati jangkaan pihak berkuasa negara itu sebelum ini.

Semalam, jangkitan baharu melonjak dengan merekodkan 3,486 kes, termasuk sembilan kematian baharu melibatkan warga tempatan yang berumur antara 64 dan 90 tahun.

Kementerian Kesihatan Singapura (MOH) dalam satu kenyataan, mengesahkan mangsa berkenaan, melibatkan enam lelaki dan tiga wanita, meninggal dunia akibat komplikasi jangkitan Covid-19.

Empat daripadanya disahkan lengkap divaksin, dua lagi sudah divaksin dos pertama dan tiga pesakit lain tidak divaksin dengan semua mereka mempunyai komorbiditi lain.

Ini menjadikan 16 hari berturut-turut kematian baharu akibat Covid-19 dilaporkan, menjadikan angka kematian akibat Covid-19 di republik itu naik 130 orang.

Daripada 3,486 jangkitan baharu yang dilaporkan semalam, 2,767 kes melibatkan jangkitan dalam komuniti di mana 643 daripadanya membabitkan warga emas berusia 60 tahun ke atas, 713 kes di asrama pekerja migran dan enam kes import.

Sejak 18 September lalu, jumlah jangkitan harian yang dilaporkan mencecah hampir 1,000 kes dan pada 28 September lalu, kadar itu terus melonjak kepada 2,000 kes sehari. Semalam, buat kali pertama kes harian di republik itu sekali lagi meningkat melebihi 3,000 kes.

Sehingga kini, angka kes Covid-19 di republik itu berjumlah 109,804.

Dari enam kes import, tiga daripadanya dikesan ketika ketibaan, manakala tiga lagi mendapat jangkitan semasa pengasingan atau kuarantin kendiri di rumah.

Sejak tengah hari semalam, lebih 1,512 kes aktif dilaporkan dirawat hospital, di mana 247 daripadanya memerlukan sokongan oksigen dan 34 lain sedang menerima rawatan di unit rawatan rapi (ICU). Daripada jumlah itu, 235 pesakit warga tua yang berumur 60 tahun ke atas. – Agensi


PM dan pemimpin PH bermesyuarat di ibu pejabat UMNO, Asyraf Wajdi sambut

Delegasi Pakatan Harapan (PH) diketuai Datuk Seri Anwar Ibrahim bersama pemimpin DAP dan komponen parti dalam kerajaan campuran mengadakan mesyuarat malam ini di Ibu Pejabat UMNO di Menara Dato’ Onn.

Perdana Menteri yang juga Presiden PKR akan mempengerusikan mesyuarat pertama Sekretariat Kerajaan Campuran malam ini, turut kelihatan tiba antaranya Setiausaha Agung DAP, Anthony Loke dan Presiden Parti Amanah, Datuk Seri Mohamad Sabu.

Mesyuarat malam ini juga dihadiri pemimpin utama UMNO dan Barisan Nasional (BN), termasuk Presiden UMNO, Datuk Seri Dr Ahmad Zahid Hamidi.

Turut hadir adalah pemimpin utama parti Pakatan Harapan (PH), Gabungan Rakyat Sabah (GRS), Gabungan Parti Sarawak (GPS) serta WARISAN.

Pada Perhimpunan Agung UMNO (PAU) lalu, Zahid memaklumkan mengenai penubuhan sekretariat itu, yang ditubuhkan bersama parti dalam Kerajaan Campuran, dengan pejabat urusannya bertempat di Menara Dato’ Onn.

Timbalan Perdana Menteri itu juga memaklumkan, Ketua Pemuda UMNO, Datuk Asyraf Wajdi Dusuki akan mengetuai sekretariat berkenaan.

Sekretariat itu antara lain bertujuan menjamin kelangsungan Kerajaan Perpaduan yang kini terdiri daripada 148 Ahli Parlimen sekali gus menguasai dua pertiga majoriti.

Anwar dipecat dari UMNO pada 3 September 1998 dan sejak itu, Menara Dato’ Onn adalah tempat asing baginya untuk dikunjungi.

Sementara itu, beberapa pemimpin Kerajaan Perpaduan lain dilihat tiba di Ibu Pejabat UMNO di Menara Dato’ Onn, seawal jam 7 malam tadi.

Kelihatan adalah Ketua Whip GPS, Datuk Seri Fadillah Yusof, Presiden MIC, Tan Sri SA Vigneswaran dan Presiden MCA, Datuk Seri Dr Wee Ka Siong.


KKM ulas dakwaan Puad pelajar meninggal selepas divaksin

Kementerian Kesihatan (KKM) menerusi Jabatan Kesihatan Negeri Johor (JKNJohor) telah melakukan bedah siasat ke atas jenazah seorang pelajar berusia 14 tahun yang didakwa meninggal dunia setelah lima hari menerima suntikan vaksin Covid-19.

Pengarahnya, Datuk Dr Aman Rabu berkata hasil keputusan lengkap bedah siasat itu dijangka diperoleh antara 24 Oktober hingga 28 Oktober ini setelah sampel tisu badan dihantar untuk ujian lanjut Pakar Perubatan Forensik Patologi Hospital Sultanah Aminah, Johor Bahru.

“Pada 8 Oktober 2021, bedah siasat telah dijalankan ke atas Allahyarham. Pemeriksaan luaran ke atas jenazah berkeadaan baik. Pemeriksaan dalaman ke atas jenazah mendapati terdapat ketumbuhan di ovari dan anomali struktur jantung.

“Pelbagai ujian darah telah dihantar ke makmal dan masih menunggu keputusan. Laporan bedah siasat ini dikategorikan masih belum lengkap kerana keputusan uji kaji belum diterima.

“Laporan bedah siasat yang lengkap adalah perlu bagi mendapatkan sebab kematian Allahyarham. Bagaimanapun, jabatan ini mengambil perhatian di atas perkara yang telah tular,” katanya dalam kenyataan hari ini.

Beliau mengulas kenyataan Ahli Majlis Tertinggi UMNO Datuk Puad Zarkashi dalam Facebooknya semalam (22 Oktober 2021) mengenai Noor Hayati Nabila Abdullah yang didakwa meninggal setelah menerima dos pertama vaksin Covid-19.

Agenda Daily semalam melaporkan ekoran kenyataan Puad itu, kerajaan, terutama KKM diserang kumpulan antivaksin yang menunggu masa untuk berbuat demikian. Berita berkaitan

Mengulas lanjut, Dr Aman berkata Allahyarham dibawa oleh polis Batu Pahat ke Unit Perubatan Forensik Hospital Sultanah Nora Ismail (HSNI) pada 8 Oktober lalu atas sebab kematian mengejut, sebelum bedah siasat dilakukan atas permohonan polis.

“Permohonan (bedah siasat) tersebut ke atas jenazah seorang remaja perempuan Melayu yang ditemui meninggal dunia di ruang tamu rumah oleh ibunya.

“Temu bual lanjut oleh pegawai perubatan Unit Perubatan Forensik HSNI mendapati Allahyarham tidak mempunyai sebarang jenis penyakit dan alahan,” katanya.

Menurutnya, Allahyarham menerima suntikan dos pertama vaksin Covid-19 jenama Comirnaty Pfizer pada 3 Oktober 2021.

“Status kesihatan Allahyarham pasca vaksin dalam keadaan baik, tidak menghidap demam, selesema, lemah sendi atau susah bernafas dan boleh menjalani aktiviti harian seperti biasa,” katanya.


Hajiji umum sambutan Hari Sabah pada 31 Ogos

Datuk Seri Hajiji Noor mengumumkan sambutan Hari Sabah akan disambut buat julung kalinya pada 31 Ogos ini.

Ketua Menteri Sabah itu berkata sambutan tersebut sebagai tanda hari kemerdekaan negeri itu daripada penjajahan British 60 tahun lalu dan akan digilirkan di setiap daerah seterusnya selepas ini.

Keputusan itu dibuat pada mesyuarat Kabinet negeri minggu lalu dan daerah Tambunan dipilih sebagai lokasi sambutan sulung itu.

“Kerajaan Negeri turut memutuskan sambutan yang menandakan sejarah penting Sabah itu diadakan pada setiap tahun dengan menggilirkan lokasi sambutan di setiap daerah.

“Marilah kita memperingati hari yang menandakan berakhirnya pemerintahan British di Sabah dan bermulanya perjalanan kita bersama untuk berpemerintahan sendiri,” katanya dalam kenyataan.

Berdasarkan laporan sejarah, Sabah diberi kebebasan oleh British untuk berpemerintahan sendiri pada 31 Ogos 1963.

Tarikh berkenaan serentak dengan ulang tahun kemerdekaan Persekutuan Tanah Melayu yang keenam, selepas merdeka daripada British pada 31 Ogos 1957.

Selepas itu, Sabah kemudian sama-sama membentuk persekutuan Malaysia dengan Tanah Melayu, Singapura dan Sarawak pada 16 September 1963.

Hajiji berkata, sambutan di Tambunan bermula pada jam 3 petang selepas sambutan Hari Kebangsaan di Kota Kinabalu.

Sebelum ini, Sarawak turut mengisytiharkan hari kemerdekaannya pada setiap 22 Julai.